text: 5 Le esia megbe la, Yudatɔwo fe ŋkekenyui+ aɖe ɖo, eye Yesu yi Yerusalem.2 Ke ta aɖe le Yerusalem le Alẽgbo+ la gbɔ, si woyɔna le Hebrigbe me be Betzata, eye akpata atɔ̃ le afi ma.3 Dɔnɔ gbogbo aɖewo, siwo nye ŋkuagbãtɔwo, bunɔwo kple titilélawo,* mlɔ anyi ɖe afi ma.4 * ——5 Ke ŋutsu aɖe le afi ma, si le dɔ lém fe blaetɔ̃ vɔ enyie nye ema.6 Esi Yesu kpɔ ŋutsu sia le anyimlɔfe, eye wònya be ɣeyiɣi didi aɖee nye ema wòle dɔ lém la, ebiae be: “Èdi be wò lãme nasẽa?”+7 Dɔnɔa ɖo eŋu nɛ be: “Afetɔ, ame aɖeke mele asinye akɔm ada ɖe ta la me ne woblu tsia o, eye kaka maɖo la, ame bubu gena ɖe eme doa ŋgɔ nam.”8 Yesu gblɔ nɛ be: “Tso! Tsɔ wò aba, eye nàzɔ.”+9 Ale ŋutsua fe lãme sẽ enumake, eye wòtsɔ efe aba hede asi zɔzɔ me.Ke gbe ma gbe nye Sabat.10 Eya ta Yudatɔ aɖewo gblɔ na ame si ŋu woda gbe le la be: “Egbee nye Sabat, eye se meɖe mɔ be nàtsɔ wò aba o.”+11 Gake eɖo eŋu na wo be: “Ame si da gbe le ŋunye lae gblɔ nam be, ‘Tsɔ wò aba, eye nàzɔ.’”12 Wobiae be: “Ame kae gblɔ na wò be, ‘Tsɔ wò aba, eye nàzɔ’?”13 Ke ame si ŋu woda gbe le la menya ame la o, elabena Yesu dzo le afi ma hebu ɖe ameha la dome.14 Le nu siawo megbe la, Yesu kpɔe le gbedoxɔa me, eye wògblɔ nɛ be: “Kpɔ ɖa, wò lãme sẽ. Mègawɔ nu vɔ̃ azɔ o, ne nu si vɔ̃ɖi wu esia nagadzɔ ɖe dziwò o.”15 Ŋutsu la yi ɖagblɔ na Yudatɔwo be Yesue da gbe le ye ŋu.16 Le esia ta Yudatɔwo ti Yesu yome vevie, elabena ele nu siawo wɔm le Sabat dzi.17 Ke egblɔ na wo be: “Fofonye le dɔ wɔm va se ɖe fifi, eye nye hã mele dɔ wɔm.”+18 Esia tae Yudatɔwo gadi vevie wu be yewoawui, elabena menye ɖeko wòle dadam le Sabat la dzi o, ke ele Mawu hã yɔm be ye Fofo+ hetsɔ eɖokui le sɔsɔm kple Mawu.+19 Eya ta Yesu gblɔ na wo be: “Vavã, vavã mele egblɔm na mi be, Vi la mate ŋu awɔ nu ɖeka pɛ hã le eɖokui si o, negbe nu siwo wòkpɔ Fofoa wòle wɔwɔm la ko.+ Elabena nu sia nu si Fofo la wɔna la, nu mawo ke Vi la hã wɔna.20 Elabena Fofo la lɔ̃a Vi+ la, eye wòfiaa nu siwo katã eya ŋutɔ wɔna lae, eye afia dɔ siwo lolo wu esiawo lae, ne wòawɔ moyaa na mi.+21 Elabena ale si ko Fofo la fɔa ame kukuwo hegbɔa agbe wo la,+ nenema kee Vi la hã gbɔa agbe ame siwo wòdi.+22 Elabena Fofo la medrɔ̃a ʋɔnu ame aɖeke o, ke boŋ etsɔ ʋɔnudɔdrɔ̃ la katã de asi na Vi+ la,23 ne amewo katã nade bubu Vi la ŋu abe ale si ko wodea bubu Fofo la ŋu ene. Ame si medea bubu Vi la ŋu o la, medea bubu Fofo si dɔe ɖa la hã ŋu o.+24 Vavã, vavã mele egblɔm na mi be, ame si sea nye nya, eye wòxɔa Ame si dɔm ɖa la dzi sena la, agbe mavɔ le esi,+ eye womadrɔ̃ ʋɔnui o, ke boŋ eto ku me yi agbe me.+25 “Vavã, vavã mele egblɔm na mi be, gafofo la gbɔna, eye wòde azɔ, esime ame kukuwo ase Mawu fe Vi la fe gbe, eye ame siwo ɖo to la anɔ agbe.26 Elabena ale si agbe* le Fofo la ŋutɔ mee la,+ nenema kee wòna agbe le Vi la hã me.+27 Eye wòna ŋusẽe be wòadrɔ̃ ʋɔnu,+ elabena Amegbetɔvi+ wònye.28 Esia megawɔ nuku na mi o, elabena gafofo la gbɔna, esime ame siwo katã le ŋkuɖodziyɔdowo me la ase efe gbe,+29 eye woado go, ame siwo wɔ nu nyuiwo la, hena agbe fe tsitretsitsi, eye ame siwo wɔ nu vlowo la, hena ʋɔnudɔdrɔ̃ fe tsitretsitsi.+30 Nyemate ŋu awɔ naneke le ɖokuinye si o; nu si mese la nue medrɔ̃a ʋɔnu ɖo; eye ʋɔnu si medrɔ̃na la le dzɔdzɔe,+ elabena nyemewɔa nye ŋutɔ nye lɔlɔ̃nu o, ke ame si dɔm ɖa la fe lɔlɔ̃nue mewɔna.+31 “Ne nye ɖeka meɖi ɖase le ɖokuinye ŋu la, ekema nye ɖaseɖiɖi la menye nyatefe o.+32 Ame bubu aɖe li, si ɖia ɖase le ŋunye, eye menya be ɖase si wòɖina le ŋunye la nye nyatefe.+33 Miedɔ amewo ɖo ɖe Yohanes gbɔ, eye wòɖi ɖase le nyatefenya+ la ŋu na mi.34 Gake nyemehiã amegbetɔ fe ɖaseɖiɖi le ŋutinye o, ke mele nya siawo gblɔm ne miakpɔ ɖeɖe.35 Yohanes nye akaɖi si le bibim hele keklẽm, eye miedi be yewoakpɔ dzidzɔ gã aɖe le efe kekeli la me ɣeyiɣi kpui aɖe ko.+36 Ke ɖaseɖiɖi si lolo wu Yohanes tɔ la le asinye, elabena dɔ siwo tututu Fofonye de asi nam be mawɔ, siwo wɔm mele la, woawoe le ɖase ɖim le ŋunye be Fofo lae dɔm ɖa.+37 Eye Fofo si dɔm ɖa la ŋutɔ ɖi ɖase le ŋunye.+ Miese efe gbe ɣeaɖekeɣi kpɔ o, eye miekpɔ efe nɔnɔme hã kpɔ o,+38 eye efe nya la mele mia me o, elabena miexɔ ame si wòdɔ ɖa la dzi se o.39 “Miele Ŋɔŋlɔawo me dzrom tsitotsito,+ elabena miesusuna be yewoato wo dzi akpɔ agbe mavɔ; evɔ woawo* kee le ɖase ɖim le ŋunye.+40 Gake miedi be yewoava gbɔnye+ ne miakpɔ agbe o.41 Nyemexɔa kafukafu tso amewo gbɔ o,42 ke menyae nyuie be mielɔ̃ Mawu o.43 Meva le Fofonye fe ŋkɔ me, ke miexɔm o. Nenye ame bubu aɖee va le eya ŋutɔ fe ŋkɔ me la, anye ne miaxɔ ame ma ya.44 Aleke wɔ miaxɔ dzinye ase, esi miele kafukafu xɔm tso mia nɔewo gbɔ, evɔ miele kafukafu si tso Mawu ɖeka kolia la gbɔ ya dim o?+45 Migasusu be matso mia nu na Fofo la o; ame aɖe li si tsoa mia nu; eyae nye Mose,+ ame si dzi mieda miafe mɔkpɔkpɔ ɖo.46 Le nyatefe me la, ɖe miexɔ Mose dzi se la, anye ne miexɔ dzinye se, elabena eŋlɔ nu tso ŋunye.+47 Ke ne miexɔ nu siwo wòŋlɔ ɖi la dzi se o ɖe, aleke miawɔ axɔ nye nyawo dzi ase?”


c: text/html

text:
NUSƆSRƆ̃ 8
Nu Ka Tae Mawu Ðe Mɔ Vɔ̃ɖinyenye Kple Fukpekpe Li Ðo?
1. Aleke vɔ̃ɖinyenye dze egɔmee?
Esime Satana da alakpa gbãtɔe vɔ̃ɖinyenye dze egɔme le anyigba dzi. Mawudɔla debliboe Satana nye le gɔmedzedzea me, gake “meli ke ɖe nyatefe la me o.” (Yohanes 8:44) Edi be woatsɔ tadedeagu si Mawu ɖeɖe ko dze na la na ye. Satana ble nyɔnu gbãtɔ Xawa nu wòɖo toe le esi tefe be wòaɖo to Mawu. Adam wɔ ɖeka kple Xawa wogbe toɖoɖo Mawu. Adam fe nuwɔna sia he fukpekpe kple ku vae.
Esi Satana doe ɖe Xawa gbɔ be wòagbe toɖoɖo Mawu la, tsitretsitsi ɖe Mawu fe dziɖulanyenye alo efe ɖofe abe Dzifoʋĩtɔ la ene ŋu gɔmee ma wòdze. Amefomea me tɔ akpa gãtɔ wɔ ɖeka kple Satana, eye wogbe be Mawu naganye yewofe Dziɖula o. Ale wɔ Satana va zu “xexea dzi ɖula.”
2. Ðe kpɔtsɔtsɔ nɔ Mawu fe nuwɔwɔwo ŋua?
Nu siwo katã Mawu wɔ la de blibo. Ŋutete nɔ amegbetɔ kple mawudɔla siwo Mawu wɔ la ŋu be woawɔ efe nudidiwo dzi bliboe. (5 Mose 32:4, 5) Mawu na ablɔɖe mí be míatiae nenye be míawɔ nyui alo vɔ̃. Ablɔɖe sia naa mɔnukpɔkpɔ mí be míaɖee afia be míelɔ̃ Mawu.
3. Nu ka tae Mawu ɖe mɔ fukpekpe li va se ɖe fifia?
Yehowa ɖe mɔ ɖe aglãdzedze ɖe efe dziɖulanyenye ŋu hena ɣeyiɣi aɖe. Nu ka tae? Be wòaɖee afia be dziɖuɖu si me Mawu fe asi mele o la maɖe vi na amewo o. (Nyagblɔla 7:29; 8:9) Nu siwo dzɔ le amegbetɔwo fe ŋutinya me fe 6,000 aɖewoe nye esi la ɖo kpe nya sia fe nyatefenyenye dzi. Amegbetɔwo fe dziɖuɖuwo mete ŋu ɖe aʋawɔwɔ, nu vlo wɔwɔ, nu madzɔmadzɔ wɔwɔ, kple dɔléle ɖa o.
Mawu fe dziɖuɖu hea viɖe geɖe vanae na ame siwo le efe akpa dzi, ke mele nenema le amegbetɔwo fe dziɖuɖuwo ya gome o. (Yesaya 48:17, 18) Etefe madidi o, Yehowa aɖe amegbetɔwo fe dziɖuɖuwo katã ɖa. Ame siwo abɔbɔ wo ɖokui ɖe Mawu fe dziɖuɖu te la koe anɔ anyigba dzi.—Yesaya 11:9.
4. Mɔnukpɔkpɔ kae su mía si le Mawu fe dzigbɔɖi ta?
Satana gblɔ be amegbetɔ aɖeke maɖo to Yehowa nutefewɔwɔtɔe o. Àdi be yeaɖee afia be alakpae efe nya ma nyea? Àte ŋui! Mawu fe dzigbɔɖia na mɔnukpɔkpɔ mí be míaɖee afia nenye be míedi Mawu fe dziɖuɖu loo alo amegbetɔwo tɔ. Ale si míenɔa agbee ye aɖe ame si dzi míele la afia.
5. Aleke míatiae be Mawu nanye míafe Dziɖula?
Míate ŋu atiae be Mawu nanye míafe Dziɖula ne míedi tadedeagu vavãtɔ fe mɔ eye míenɔ agbe ɖe efe mɔfiame siwo wotu ɖe Mawu fe Nya, Biblia, dzi la nu. (Yohanes 4:23) Míate ŋu aɖee afia be míedi kura be Satana nanye míafe dziɖula o ne míefo asa na dunyahehe kple aʋawɔwɔ, abe ale si Yesu wɔe ene.
Satana zãa efe ŋusẽa tsɔ doa agbe gbegblẽ nɔnɔ kple nuwɔna siwo gblẽa nu le ame ŋu ɖe ŋgɔ. Ne míefo asa na nuwɔna mawo la, ɖewohĩ mía xɔlɔ̃wo kple fometɔwo aɖu fewu le mía ŋu alo woatsi tsitre ɖe mía ŋu. (1 Petro 4:3, 4) Gake ehiã be míawɔ nyametsotso. Ðe míade ha kple ame siwo lɔ̃ Mawua? Ðe míaɖo to efe se siwo me nunya kple lɔlɔ̃ le la? Ne míewɔ esiawo la, míaɖee afia be Satana ka aʋatso esi wògblɔ be ame aɖeke maɖo to Mawu fe sedede ne edziwɔwɔ sesẽ o.
Mawu fe lɔlɔ̃ na amefomea na kakaɖedzi mí be vɔ̃ɖinyenye kple fukpekpe nu ayi. Ame siwo ɖenɛ fiana be yewoxɔ nya sia dzi se la anɔ agbe tegbee le anyigba dzi.
Srɔ̃ Nu Geɖe Wu
Nuka Tututue Nye Biblia fe Nufiafia?
Nukata Mawu Ðe Mɔ Fukpekpe Li?
Amewo bua fɔ Mawu be eya gbɔe fukpekpe siwo katã le xexea me la tso. Nu kae nye wò susu? Srɔ̃ nu tso nu si Mawu gblɔ be eya gbɔe fukpekpe tso ŋu.

robotstxt: allowed

filter: keep


text:
Nya Kae Biblia Gblɔ Tso Easter (Pâques) Ŋu?
Ale si Biblia ɖo eŋui
Easter (Pâques) metso Biblia me o. Gake ne èlé ŋku ɖe azã sia fe ŋutinya ŋu nyuie la àde dzesi gɔmesese si le azã sia si. Wotui ɖe blemavidzidzi fe kɔnu aɖe dzi. Lé ŋku ɖe nya siwo gbɔna ŋu.
Ŋkɔa: Numekugbalẽ si nye Encyclopædia Britannica gblɔ be: “Míenya Eŋlisigbe me ŋkɔ si nye Easter fe dzɔtsofe tututu o; Anglo-Saxontɔwo fe mawununɔla Venerable Bede si nɔ anyi le fe 700 mee ɖe ŋkɔ sia tso Anglo-Saxontɔwo fe adamemawunɔ Eostre fe ŋkɔ me.”Ame bubuwo gblɔna be azã sia do fome kple Foiniketɔwo fe vidzidzimawunɔ Astarte si Babiloniatɔwo ya yɔna be Ishtar.
Nukpui, Fɔmizi: Esiawo nye vidzidzi fe dzesi “siwo dzɔ tso Europatɔwo kple Asiatɔwo fe blemakɔnuwo kple dzesi siwo wowɔna le trɔ̃zã siwo woɖuna le adame me la me.”
—Encyclopædia Britannica.
Azi: Nyagɔmeɖegbalẽ aɖe gblɔ be Easter-zi siwo wosusu be Easter-fɔmiziwo hena vanɛ didi “menye ɖeviwo fe fefe dzro ko o, ke boŋ vidzidzikɔnu siwo wowɔna le blema dzi yiyie.” (Funk & Wagnalls Standard Dictionary of Folklore, Mythology and Legend)
Le dukɔ aɖewo me la, amewo susui be Easter-zi siwo wosi aŋɔ na nyuie “ate ŋu ahe dzidzɔkpɔkpɔ, nudzedziname, lãmesẽ kple takpɔkpɔ vɛ na ame nukutɔe.”—Traditional Festivals.
Easter-wu yeyewo: “Wobui be enye amemabumabu kple dzɔgbe vɔ̃e be woanɔ awu xoxowo me ado gbe na Scandinaviatɔwo fe Adamemawunɔ alo Eastre.”—The Giant Book of Superstitions.
Ɣe fe dzedze fe sɔlemewɔwɔ: Wogblɔ be kɔnu sia do ka kple blemaɣesubɔlawo fe kɔnu siwo “wowɔna le adame tsɔ doa dzaa na ɣe la kple efe ŋusẽ gã la be wòana agbe yeye nu miemiewo katã.”—Celebrations—The Complete Book of American Holidays.
Agbalẽ si nye The American Book of Days ɖɔ Easter fe dzɔtsofe wòsɔ nyuie be: “Ðikeke mele eme o be le Sɔlemeha fe gɔmedzedze la, eda asi ɖe blematrɔ̃subɔsubɔ fe kɔnuwo dzi eye wòtsɔ Kristotɔwo fe gɔmesese na wo.”
Biblia xlɔ̃ nu mí tso tadede agu na Mawu to kɔnyinyi kple kɔnu siwo medzea eŋu o dzi la ŋu. (Marko 7:6-8)
Eye 2 Korintotɔwo 6:17 gblɔ be: “‘Miɖe mia ɖokui ɖa,’ Yehowa ye gblɔe, ‘eye midzudzɔ asikaka nu makɔmakɔ la ŋu.’” Easter nye trɔzã, eye ele be ame siwo di be yewoadze Mawu ŋu la natsrii.
Srɔ̃ Nu Geɖe Wu
ŊKUÐODZI
Yesu Ƒe Ku Ƒe Ŋkuɖodzi
Ƒe sia fe la, ame miliɔn geɖewo kpea ta ɖoa ŋku Yesu fe kua dzi. Míele kpewòm be nàva kpɔ ale si wɔna tɔxɛ sia ka wòe la ɖa.
NYA SIWO AMEWO BIANA EDZIEDZI
Nu Ka Tae Yehowa Ðasefowo Meɖua Easter (Pâques) O?
Ame geɖewo bua Easter be enye Kristotɔwo fe azã. Nu ka tae Yehowa Ðasefowo meɖunɛ o?


text:
Aleke Dzilawo Ate Ŋu Afia Nu Wo Viwo Tso Gbɔdɔnyawo Ŋu?
Ale si Biblia ɖo eŋui
Ame ka fe dɔe wònye be wòafia nu ɖeviwo tso gbɔdɔnyawo ŋu? Biblia gblɔ be dzilawo fe dɔe, eye aɖaŋuɖoɖo siwo gbɔna ɖe vi na dzila geɖewo:
Megakpe ŋu na wò o. Biblia fo nu tso gbɔdɔnyawo kple míafe vidzinuwo ŋu tẽe. Gakpe ɖe eŋu la, Mawu gblɔ na Israel-dukɔa be woafia nu “ɖeviwo” ku ɖe nu siawo ŋu. (5 Mose 31:12; 3 Mose 15:2, 16-19) Àte ŋu azã nya siwo dze to atsɔ afia nu viwòa tso gbɔdɔnyawo ŋu evɔ manye nya siwo ana wòabu vidzinuwo be wonye ŋukpenanuwo o.
Nɔ efiam vivivi. Le esi nàfia nu gbogbo aɖewo viwòa tso gbɔdɔnyawo ŋu gbe ɖeka ko ne ele sɔhɛme ɖom la, nɔ nu fiamee vivivi tso eŋu le ale si wòate ŋu ase egɔmee nu.
—1 Korintotɔwo 13:11.
Fia agbe nyui nɔnɔe. Wotea ŋu fiaa nanewo ɖeviwo tso gbɔdɔnyawo ŋu le suku. Ke hã, Biblia de dzi fo na dzilawo be woafia nu wo viwo ku ɖe gbɔdɔnyawo ŋu, menye tso vidzinuwo ŋu ɖeɖe ko o. Ele be woafia nɔnɔme nyuitɔ kple susu nyuitɔ si dze be wòanɔ wo si ku ɖe gbɔdɔnyawo ŋu la wo.
—Lododowo 5:1-23.
Lé to ɖe viwò fe nyawo ŋu. Mègado dziku alo atsi klokloklo abu fɔ viwòa ne ele nya biam wò tso gbɔdɔnyawo ŋu o. Ke boŋ ‘ɖe abla le nusese me, eye nànɔ blewu le nufofo me.”—Yakobo 1:19..
Ale si nàwɔ akpɔ viwò ta tso ɖevigbɔdɔlawo si me
Srɔ̃ nu tso wo ŋu. Srɔ̃ nu tso ale si ɖevigbɔdɔlawo wɔa nui la ŋu
—Lododowo 18:15; kpɔ agbalẽ si nye Questions Young People Ask—Answers That Work (Les jeunes s’interrogent — Réponses pratiques), Babla 1 fe ta 32.
Wò ŋku nenɔ viwòa ŋu. Hafi nàda viwòa ɖe ame aɖe gbɔ la, ehiã be wòanye ame si ŋu kakaɖedzi le, eye mègaɖe mɔ viwòa nazu ‘vi si womekpla o.’
—Lododowo 29:15.
Fia nu siwo me masɔ le be wòaɖo to ame tsitsiwo o lae. Ele be woafia ɖeviwo be woabu wo dzilawo. (Kolosetɔwo 3:20) Gake ne èfia viwòa be ele be wòaɖo to ame tsitsiwo le nu sia nu me la, ke èle edem afɔku me, amewo ate ŋu agblẽe. Dzila Kristotɔwo ate ŋu agblɔ na wo viwo be, “Ne ame aɖe gblɔ na wò be nàwɔ nane si Yehowa de se be míagawɔ o la, gbe.”
—Dɔwɔwɔwo 5:29.
Fia mɔnu bɔbɔe aɖewo siwo dzi wòato akpɔ eɖokui ta lae. Fia viwòa nu si wòawɔ ne ame aɖe di be yeade asi eŋu ne mèle afe me o. Ne èhe efe susu yi nu siwo ate ŋu adzɔ dometɔ aɖe dzi eye nèwɔ ale si tututu wòle be wòawɔ nui wòkpɔ la, dzi aɖo efo wòagblɔ na ɖevigbɔdɔla ɖe sia ɖe be, “Dzudzɔ! Ne mèdzudzɔ oa, magblɔe na papa kple dada!” ahasi le tefea kaba. Ate ŋu ahiã be nànɔ ‘eku ɖe to me’ nɛ edziedzi, elabe ɖeviwo tea ŋu ŋlɔa nu be kaba.—5 Mose 6:7.


text:
TA WUIENE
Alesi Nàna Dzidzɔ Nanɔ Wò Ƒomea Me
Nukae wòfia be woanye srɔ̃ŋutsu nyui?
Aleke woawɔ anye srɔ̃nyɔnu nyui?
Nukae wòbia be woanye dzila nyui?
Aleke ɖeviwo hã ate ŋu ana dzidzɔ nanɔ fomea mee?
1. Nu vevi kae nana dzidzɔ nɔa fomea me?
YEHOWA MAWU di be dzidzɔ nanɔ wò fomea me. Efe Nya, Biblia, na mɔfiamewo fomea me tɔ ɖesiaɖe, eye wògblɔ akpa si Mawu di be amesiame nawɔ. Ne fomea me tɔwo wɔ wofe akpa dzi abe alesi Mawu ɖo aɖaŋui ene la, ehea dzidzeme geɖe vanɛ. Yesu gblɔ be: “Woayra amesiwo le mawunya la sem, eye wole edzi wɔm.”—Luka 11:28.
2. Nuka nyanya dzie fome fe dzidzɔkpɔkpɔ nɔa te ɖo?
2 Nusi koŋ naa dzidzɔ nɔa fomea mee nye nu vevi aɖe nyanya, be Yehowa, amesi Yesu yɔ be “Mía Fofo,” gbɔe fomea dzɔ tso. (Mateo 6:9) Mía Fofo si le dzifo ye na fome sia fome si le anyigba dzi la li—eye eyae nya nusi naa fomewo kpɔa dzidzɔ. (Efesotɔwo 3:14, 15) Ke nukae nye Biblia fe nufiafia ku ɖe akpa si wòle be fomea me tɔ ɖesiaɖe nawɔ ŋu?
MAWUE ÐO ƑOMEA ANYI
3. Aleke Biblia fo nu tso amefomea fe gɔmedzedze ŋu, eye aleke míewɔ nya be nya si wògblɔ nye nyatefe?
3 Yehowa wɔ ame eve gbãtɔ siwo nye Adam kple Xawa be woanɔ anyi ɖekae anye srɔ̃ŋutsu kple srɔ̃nyɔnu. Eda wo ɖe paradisofe dzeani aɖe—si nye Eden-bɔ—me le anyigba dzi eye wògblɔ na wo be woadzi vi. Yehowa gblɔ be: “Midzi, ne miasɔ gbɔ, eye miayɔ anyigba la dzi.” (Mose I, 1:26-28; 2:18, 21-24) Menye ŋutinya dzro alo nyakpakpa aɖe koe nya sia nye o, elabena Yesu ɖee fia be nya si wogblɔ le Mose fe Agbalẽ Gbãtɔ me ku ɖe amegbetɔfomea fe gɔmedzedze ŋu la nye nyatefe. (Mateo 19:4, 5) Togbɔ be egbea míele kuxi geɖe me tom eye menye aleae Mawu ɖoe be agbea nanɔ o hã la, mina míakpɔ nusita wòanya wɔ be dzidzɔ nanɔ fomea me ɖa.
4. (a) Aleke fomea me tɔ ɖesiaɖe ate ŋu ana dzidzɔ nanɔ fomea mee? (b) Nukatae nu sɔsrɔ̃ tso Yesu fe agbenɔnɔ ŋu hiã vevie be dzidzɔ nanɔ fomea me?
4 Ƒomea me tɔ ɖesiaɖe ate ŋu ana dzidzɔ nanɔ fomea me nenye be esrɔ̃ Mawu le lɔlɔ̃ ɖeɖefia me. (Efesotɔwo 5:1, 2) Gake aleke míawɔ asrɔ̃ Mawu, esi wònye míate ŋu akpɔe o? Míate ŋu asrɔ̃ nu tso alesi Yehowa wɔa nui ŋu ne míekpɔ alesi efe Ŋgɔgbevi si wòdɔ tso dzifo ɖo ɖe anyigba dzi la va wɔ nui. (Yohanes 1:14, 18) Esime Vi sia, si nye Yesu Kristo, nɔ anyigba dzi la, eɖe Fofoa si le dzifo fe nɔnɔme fia nyuie ale gbegbe be Yesu kpɔkpɔ kple toɖoɖoe nɔ ko abe Yehowa gbɔ nɔnɔ kple toɖoɖo Eyama ene. (Yohanes 14:9) Eyata ne mía dometɔ ɖesiaɖe srɔ̃ nu tso lɔlɔ̃ si Yesu ɖe fia ŋu eye míedze efe kpɔɖeŋu yome la, míana dzidzɔ geɖe wu nanɔ míafe fomea me.
YESU ÐO KPƆÐEŊU NA SRƆ̃ŊUTSUWO
5, 6. (a) Aleke alesi Yesu wɔa nu ɖe hamea ŋui la nye kpɔɖeŋu na srɔ̃ŋutsuwo? (b) Nukae wòle be ame nawɔ be woatsɔ efe nuvɔ̃wo akee?
5 Biblia la gblɔ be ele be srɔ̃ŋutsuwo nawɔ nu ɖe wo srɔ̃wo ŋu abe alesi Yesu wɔ nu ɖe efe apostolowo ŋui ene. Bu Biblia fe mɔfiame sia ŋu kpɔ: ‘Mi ŋutsuwo la, miyi edzi mialɔ̃ mia ŋutɔ mia srɔ̃wo, abe alesi Kristo hã lɔ̃ hame la, eye wòtsɔ ye ŋutɔ ɖokui hena ɖe eta la ene. Nenema ke wòle na ŋutsuwo be, woalɔ̃ woa ŋutɔwo wo srɔ̃wo abe woa ŋutɔwo fe ŋutilãwo ene. Amesi lɔ̃a ye ŋutɔ srɔ̃ la, elɔ̃a eɖokui; elabena ame aɖeke melé fu ye ŋutɔ fe ŋutilã kpɔ o, ke boŋ enyinɛ, eye wòkpɔa edzi, abe alesi Kristo hã wɔna na hame la ene.’—Efesotɔwo 5:23, 25-29.
6 Alesi Yesu lɔ̃ efe nusrɔ̃la siwo fo fu wɔ hame la nye kpɔɖeŋu nyui aɖe na srɔ̃ŋutsuwo. Yesu ‘lɔ̃ wo vaseɖe nuwuwu,’ eye wòtsɔ efe agbe ɖo anyi ɖe wo ta togbɔ be wonye ame madeblibowo hã. (Yohanes 13:1; 15:13) Nenema ke woxlɔ̃ nu srɔ̃ŋutsuwo be: ‘Miyi edzi mialɔ̃ mia srɔ̃wo, eye migawɔ dɔmevevi le wo ŋu o.’ (Kolosetɔwo 3:19) Nukae akpe ɖe srɔ̃ŋutsu ŋu be wòawɔ ɖe nuxlɔ̃ame ma dzi, vevietɔ ne srɔ̃a mewɔa nu le nuŋububu nyuie me ɣeaɖewoɣi o? Ele be wòaɖo ŋku edzi be ye ŋutɔ hã yewɔa vodada, eye wòaɖo ŋku nusi wòle be wòawɔ be Mawu natsɔe akee dzi. Nukae wòle be wòawɔ? Ele be wòatsɔ amesiwo wɔ nuvɔ̃ ɖe eŋu la fe nuvɔ̃wo ake wo, srɔ̃a tɔwo hã le eme. Eye ele be srɔ̃nyɔnua hã nawɔ nenema ke. (Mateo 6:12, 14, 15) Èkpɔ nusita ame aɖewo gblɔna be srɔ̃ɖeɖe si me dzidzɔ le ye nye esi me ame evea lɔ̃na faa tsɔ kea wo nɔewoa?
7. Aleke Yesu bu efe nusrɔ̃lawo ŋui, eye kpɔɖeŋu kae wòɖo na srɔ̃ŋutsuwo?
7 Anyo be srɔ̃ŋutsuwo nade dzesii hã be Yesu bua efe nusrɔ̃lawo ŋu ɣesiaɣi. Ebu wofe ŋutetewo fe seɖofe kple wofe nuhiahiãwo ŋu. Le kpɔɖeŋu me, esi ɖeɖi te wo ŋu la, egblɔ na wo be: “Miva, ne míawo ɖeɖe míayi gbedzi, ne míadzudzɔ mía ɖokui ʋɛ.” (Marko 6:30-32) Nenema ke wòle be woabu srɔ̃nyɔnuwo hã ŋui. Biblia gblɔ tso wo ŋu be wonye “gbɔdzɔgbɔdzɔtɔwo,” eye wòde se na srɔ̃ŋutsuwo be ‘woatsɔ bubu ana wo.’ Nukatae? Elabena srɔ̃ŋutsuwo kple srɔ̃nyɔnuwo siaa nye “agbe fe amenuveve hadomenyilawo.” (Petro I, 3:7) Srɔ̃ŋutsuwo naɖo ŋku edzi be nusi xɔ asi le Mawu ŋkumee nye nutefewɔwɔ, ke menye ame fe ŋutsu alo nyɔnu nyenyee o.—Psalmo 101:6.
8. (a) Mɔ ka nue srɔ̃ŋutsu si “lɔ̃a ye ŋutɔ srɔ̃ la, elɔ̃a eɖokui” le? (b) Nukae wòfia ne wogblɔ be srɔ̃ŋutsu kple srɔ̃a wonye “ŋutilã ɖeka”?
8 Biblia gblɔ be srɔ̃ŋutsu si “lɔ̃a ye ŋutɔ srɔ̃ la, elɔ̃a eɖokui.” Nusitae nye be Yesu ɖee fia be ŋutsu kple srɔ̃a ‘meganye ame eve azɔ o, negbe ŋutilã ɖeka ko.’ (Mateo 19:6) Le esia ta mele be wo dometɔ aɖeke nadɔ kple ame bubu aɖeke o. (Lododowo 5:15-21; Hebritɔwo 13:4) Nusi akpe ɖe wo ŋu le esia mee nye be woatsɔ ɖe le wo nɔewo fe nuhiahiãwo me, ke menye wo ɖokui tɔ ko me o. (Korintotɔwo I, 7:3-5) Ŋkuɖodzinya sia sɔ nyuie be: ‘Ame aɖeke melé fu ye ŋutɔ fe ŋutilã kpɔ o, ke boŋ enyinɛ, eye wòkpɔa edzi.’ Ehiã be srɔ̃ŋutsu nalɔ̃ srɔ̃a abe eya ŋutɔ ɖokui ene, eye wòaɖo ŋku edzi be yeabu esia ŋuti kɔnta na amesi te yele, si nye Yesu Kristo.—Efesotɔwo 5:29; Korintotɔwo I, 11:3.
9. Yesu fe nɔnɔme ka ŋue wofo nu tsoe le Filipitɔwo 1:8, eye nukata wòle be srɔ̃ŋutsu nawɔ nu nenema ɖe srɔ̃a ŋu?
9 Apostolo Paulo fo nu tso alesi ‘Yesu Kristo fe dɔme trɔna ɖe ame ŋui’ ŋu. (Filipitɔwo 1:8) Alesi Yesu wɔa nu ɖe ame ŋu tufafatɔe la naa dzidzeme ame, eye efe nɔnɔme sia lé dzi na nyɔnu siwo va zu efe nusrɔ̃lawo. (Yohanes 20:1, 11-13, 16) Nenemae srɔ̃nyɔnu dina vevie be ye srɔ̃ nawɔ nu ɖe ye ŋui le dɔmetɔtrɔ kple tufafa me.
KPƆÐEŊU NA SRƆ̃NYƆNUWO
10. Aleke Yesu ɖo kpɔɖeŋu nyui aɖe na srɔ̃nyɔnuwoe?
10 Habɔbɔe fomea nye, eyata be wòawɔ dɔ nyuie la, ehiã be ta nanɔ esi. Yesu gɔ̃ hã bɔbɔna ɖe Ame aɖe si nye efe Ta te. “Kristo fe ta enye Mawu” abe alesi ko “nyɔnu fe ta enye ŋutsu” ene. (Korintotɔwo I, 11:3) Esi ame aɖe li si fe tanyenye te mí katã míele, si nye amesi te wòle be míabɔbɔ ɖo ta la, alesi Yesu bɔbɔ eɖokui ɖe Mawu fe tanyenye tee la zu kpɔɖeŋu nyui aɖe na mí.
11. Nɔnɔme kae wòle be srɔ̃nyɔnu naɖe afia srɔ̃a, eye ŋusẽ kae efe agbenɔnɔ ate ŋu akpɔ ɖe ŋutsua dzi?
11 Ame madeblibowo wɔa vodada, eyata zi geɖe ŋutsuwo mete ŋu wɔa wofe tanyenye ŋudɔ le mɔ nyuitɔ kekeake nu o. Ke nukae wòle be srɔ̃nyɔnu nawɔ? Mele be wòabui be nusi wɔm ye srɔ̃ le mele ɖeke me o alo ate kpɔ be yeaxɔ tanyenyea le esi o. Anyo be srɔ̃nyɔnu naɖo ŋku edzi be gbɔgbɔ fatu, si nɔa anyi kpoo xɔ asi ŋutɔ le Mawu ŋkume. (Petro I, 3:4) Ne srɔ̃nyɔnu ɖea nɔnɔme sia fiana le nɔnɔme sesẽwo gɔ̃ hã me la, anɔ bɔbɔe nɛ be wòabɔbɔ eɖokui abe alesi Mawu ɖoe ene. Gawu la, Biblia gblɔ be: ‘Ele be srɔ̃nyɔnu natsɔ bubu deto ana srɔ̃a.’ (Efesotɔwo 5:33) Gake ne edzɔ be ŋutsua ya mebɔbɔ ɖe Kristo, si nye efe Ta, te o ɖe? Biblia xlɔ̃ nu srɔ̃nyɔnuwo be: “Mibɔbɔ mia ɖokui na mia ŋutɔwo mia srɔ̃wo, bena ne ame aɖewo meɖo to nya la o la, nyɔnuwo fe agbenɔnɔ nya aɖeke magblɔ la naɖe wo, esi wokpɔ miafe agbenɔnɔ dzadzɛ [kple bubu deto] ɖa la.”—Petro I, 3:1, 2.
12. Nukata menye nu gbegblẽ be srɔ̃nyɔnu nado efe susu ɖa le bubumɔ nu o?
12 Ne srɔ̃nyɔnu do susu aɖe ɖa tufafatɔe si to vovo na srɔ̃a, si nye xɔsetɔ alo dzimaxɔsetɔ fe susu la, ema mefia be mede bubu eŋu o. Ate ŋu anye be nyɔnua fe nukpɔsusua nyo, eye ate ŋu aɖe vi na fome bliboa ne ŋutsua ɖo toe. Togbɔ be susu aɖe si Abraham srɔ̃ Sara do ɖa be woatsɔ akpɔ fomekuxi aɖe gbɔ medze ŋutsua ŋu o hã la, Mawu gblɔ nɛ be: “Ðo to Sara.” (Mose I, 21:9-12) Ne srɔ̃ŋutsu wɔ nyametsotso mamlɛa le nya aɖe si metsi tre ɖe Mawu fe se ŋu o me la, enye ɖokuibɔbɔ ɖeɖefia be nyɔnua nawɔ ɖeka kplii.—Dɔwɔwɔwo 5:29; Efesotɔwo 5:24.
13. (a) Nukae Tito 2:4, 5 xlɔ̃ nu srɔ̃nyɔnuwo be woawɔ? (b) Nukae Biblia gblɔ tso kaklã kple srɔ̃gbegbe ŋu?
13 Srɔ̃nyɔnu ate ŋu awɔ nu vovovowo le beléle na fomea me. Le kpɔɖeŋu me, Biblia gblɔ na srɔ̃nyɔnuwo be ele be “woalɔ̃ wo srɔ̃wo kple wo viwo, woanye ɖokuidziɖulawo, ame dzadzɛwo, afeme dɔwɔlawo, dɔmenyotɔwo, eye woabɔbɔ wo ɖokui na woa ŋutɔ wo srɔ̃wo.” (Tito 2:4, 5) Srɔ̃nyɔnu vidada si wɔa nusiawo fe nu anyo efe fomea ŋu godoo eye woalɔ̃e ahade bubu eŋu ɣesiaɣi. (Lododowo 31:10, 28) Gake esi wònye be ame madeblibo evee va wɔ ɖeka le srɔ̃ɖeɖe me ta la, ate ŋu adzɔ be nɔnɔme sesẽ aɖewo nahe kaklã alo srɔ̃gbegbe vɛ. Biblia ɖe mɔ ɖe kaklã ŋu le nɔnɔme aɖewo me. Gake kaklã ɖa tso ame nɔewo gbɔ nye ŋkubiãnya, eyata Biblia na nuxlɔ̃ame sia be: “Nyɔnu nagagbe srɔ̃a o . . . eye ŋutsu hã nagagbe srɔ̃a o.” (Korintotɔwo I, 7:10, 11) Nusi dzi Ŋɔŋlɔawo da asi ɖo si dzi woanɔ te ɖo agbe srɔ̃ koe nye ne wo dometɔ ɖeka wɔ ahasi.—Mateo 19:9.
KPƆÐEŊU DEBLIBO NA DZILAWO
14. Aleke Yesu wɔ nu ɖe ɖeviwo ŋui, eye nukae ɖeviwo hiã tso wo dzilawo gbɔ?
14 Yesu ɖo kpɔɖeŋu deblibo aɖe ɖi na dzilawo le alesi wòwɔ nu ɖe ɖeviwo ŋui me. Esi amewo nɔ mɔ xem ɖe ɖeviwo nu be woagate ɖe Yesu ŋu o la, egblɔ na wo be: “Mina ɖeviwo nava gbɔnye, eye migaxe mɔ na wo o.” Biblia gblɔ be “esi wòlé wo ɖe efe akɔnu la, eyra wo, le esime wòda asi ɖe wo dzi.” (Marko 10:13-16) Esi Yesu kpɔ vovo ɖe ɖeviwo ŋu ɖe, ɖe mele be miawo hã miakpɔ vovo ɖe mia viŋutsuwo kple mia vinyɔnuwo ŋu oa? Menye miafe ɣeyiɣi suesue aɖewo kpɔkpɔ ɖe wo ŋue wohiã o, ke boŋ wohiã ɣeyiɣi geɖe. Ele vevie be dzilawo nazã ɣeyiɣi atsɔ afia nu wo viwo, elabena emae nye nusi Yehowa bia tso wo si be woawɔ.—Mose V, 6:4-9.
15. Nukae dzilawo ate ŋu awɔ atsɔ akpɔ wo viwo tae?
15 Esi xexe sia le vɔ̃ɖivɔ̃ɖim ɖe edzi ta la, nusi ɖeviwo hiãe nye dzila siwo akpɔ wo ta tso amesiwo dina be yewoagblẽ nu le wo ŋu, abe amesiwo tsɔa agbegbegblẽnɔnɔ ɖoa mɔ̃e na wo ene, la si me. Bu alesi Yesu kpɔ efe nusrɔ̃la siwo wòyɔna vividoɖeameŋutɔe be “vinyewo” tae ŋu kpɔ. Esi wolé Yesu eye wònya be woawu ye kpuie la, edi mɔnu aɖe na efe nusrɔ̃lawo si dzo. (Yohanes 13:33; 18:7-9) Dzilawo, ele be mianɔ ŋudzɔ ɖe Abosam fe agbagbadzedze be yeagblẽ nu le mia viwo ŋu la ŋu. Ehiã be miaxlɔ̃ nu wo do ŋgɔ. * (Petro I, 5:8) Ðeviwo dze ŋgɔ ŋutilã me, mawusubusubɔ me, kple agbenyuinɔnɔ me fɔku dziŋɔwo fifia wu ɣeyiɣi ɖesiaɖe.
16. Nukae dzilawo ate ŋu asrɔ̃ tso alesi Yesu wɔ nu ɖe efe nusrɔ̃lawo fe blibomademade ŋui me?
16 Le zã si do ŋgɔ na Yesu fe ku me la, efe nusrɔ̃lawo ʋli nya le amesi nye gãtɔ wu le wo dome ŋu. Yesu medo dziku ɖe wo ŋu o, ke boŋ eyi edzi xlɔ̃ nu wo lɔlɔ̃tɔe to nufofo na wo kple kpɔɖeŋu ɖoɖo na wo me. (Luka 22:24-27; Yohanes 13:3-8) Dzilawo, ɖe miekpɔ alesi miate ŋu asrɔ̃ Yesu fe kpɔɖeŋu le alesi miaɖɔ mia viwo ɖoe mea? Ele eme baa be woahiã tohehe ya, gake ele be woawɔ esia “ɖe ɖoɖo nu,” alo va ɖo afisi sɔ, eye menye le dziku me gbeɖe o. Mele be miada gbe ɖe wo “abe yitɔame ene” o. (Yeremya 30:11; Lododowo 12:18) Ele be nàna hehe viwòwo ale be woava kpɔe emegbe be mɔ si nu nèna hehe yewo le la sɔ nyuie vavã.—Efesotɔwo 6:4; Hebritɔwo 12:9-11.
KPƆÐEŊU NA ÐEVIWO
17. Mɔ kawo nue Yesu ɖo kpɔɖeŋu deblibo ɖi na ɖeviwo le?
17 Ke ɖe ɖeviwo hã ate ŋu asrɔ̃ nu tso Yesu gbɔa? Ẽ, woate ŋui! Yesu to kpɔɖeŋu si eya ŋutɔ ɖo ɖi dzi ɖe alesi wòle be ɖeviwo naɖo to wo dzilawoe fia. Egblɔ be: “Abe alesi Fofonye fiam ene la, nu mawo ke megblɔna.” Egblɔ kpee be: “Nye la mewɔa nusi dzea eŋu ɖaa.” (Yohanes 8:28, 29) Yesu ɖo to Fofoa si le dzifo, eye Biblia gblɔ na ɖeviwo hã be woaɖo to wo dzilawo nenema ke. (Efesotɔwo 6:1-3) Togbɔ be ame debliboe Yesu nye tso ɖevime ke hã la, eɖo to dzilaa amegbetɔ madeblibo siwo nye Yosef kple Maria. Esia ana fome si me Yesu nɔ la me tɔ ɖesiaɖe nakpɔ dzidzɔ godoo!—Luka 2:4, 5, 51, 52.
18. Nukatae Yesu ɖo to Fofoa si le dzifo ɣeawokatãɣi, eye amekawoe akpɔ dzidzɔ ne ɖeviwo ɖo to wo dzilawo egbea?
18 Ðeviwo, ɖe miate ŋu ade dzesi mɔ siwo dzi miato asrɔ̃ Yesu ale be miafe nuwɔna nado dzidzɔ na mia dzilawoa? Nyatefee, ɣeaɖewoɣi ewɔna na sɔhɛwo be toɖoɖo yewo dzilawo sesẽna, gake emae nye nusi Mawu bia tso viwo si be woawɔ. (Lododowo 1:8; 6:20) Yesu ɖo to Fofoa si le dzifo ɣeawokatãɣi, le nɔnɔme sesẽwo gɔ̃ hã me. Ɣeaɖeɣi le nu sesẽ aɖe si nye Mawu fe lɔlɔ̃nu si wòle be Yesu nawɔ me la, egblɔ be: “Tsɔ kplu sia [nusi wodi tso esi] yii le gbɔnye.” Ke hã Yesu wɔ nusi Mawu di tso esi, elabena enyae be ye Fofoe nye amesi nya nusi nye nyuitɔ. (Luka 22:42) Ne ɖeviwo hã srɔ̃ toɖoɖo la, woana wo dzilawo kple wo Fofo si le dzifo nakpɔ dzidzɔ geɖe. *—Lododowo 23:22-25.
19. (a) Aleke Satana tea ɖeviwo kpɔnae? (b) Dɔ kae ɖeviwo fe nugbegblẽwɔwɔ wɔna ɖe dzilawo dzi?
19 Esi Abosam te Yesu kpɔ ta la, míate ŋu akpɔ mɔ be ate ɖeviwo hã kpɔ be woawɔ nu gbegblẽ. (Mateo 4:1-10) Satana Abosam zãa hatiwo fe nyafoɖeamenu, eye tenɔnɔ ɖe nusia nu te ŋu sesẽna. Ekema aleke gbegbe wòle vevie be ɖeviwo nagade ha gbegblẽ o enye si! (Korintotɔwo I, 15:33) Yakob vinyɔnu Dina de ha kple amesiwo mesubɔa Yehowa o, eye esia kplɔe de kuxi gã aɖe me. (Mose I, 34:1, 2) Wò ya bu alesi gbegbe wòave fome bliboae ne fomea me tɔ aɖe fo eɖokui ɖe gbɔdɔdɔ fe agbegbegblẽnɔnɔ me ŋu kpɔ!—Lododowo 17:21, 25.
NU VEVI SI NANA ƑOMEWO KPƆA DZIDZƆ
20. Nukae wòle be fomea me tɔ ɖesiaɖe nawɔ be dzidzɔ nanɔ fomea me?
20 Biblia fe nuxlɔ̃amewo dzi wɔwɔ nana wònɔa bɔbɔe be woakpɔ fomekuxiwo gbɔ. Le nyatefe me la, efe nuxlɔ̃amewo dzi wɔwɔe nye nu vevi si nana fomewo kpɔa dzidzɔ. Eyata srɔ̃ŋutsu, lɔ̃ srɔ̃wò, eye nàwɔ nu ɖe eŋu abe alesi Yesu wɔ nu ɖe efe hamea ŋui ene. Srɔ̃nyɔnu, bɔbɔ ɖokuiwò ɖe srɔ̃wò fe tanyenye te, eye nàsrɔ̃ nyɔnu zãzɛ si ŋu wofo nu tsoe le Lododowo 31:10-31 fe kpɔɖeŋu. Dzilawo, mina hehe mia viwo. (Lododowo 22:6) Vifofowo, ‘mikpɔ miafe afe dzi nyuie.’ (Timoteo I, 3:4, 5; 5:8) Eye ɖeviwo, miɖo to mia dzilawo. (Kolosetɔwo 3:20) Ƒomea me tɔ aɖeke mede blibo o, amesiame wɔa vodada. Eyata mibɔbɔ mia ɖokui na mia nɔewo, eye mibia tsɔtsɔke tso mia nɔewo gbɔ.
21. Mɔkpɔkpɔ nyui kawoe le ŋgɔ na mí, eye aleke míawɔ ana dzidzɔ nanɔ fomea me fifia?
21 Nyatefee, nuxlɔ̃ame kple mɔfiame nyui gbogbo aɖewo le Biblia me ku ɖe fomegbenɔnɔ ŋu. Azɔ hã, egafia nu mí tso xexeme yeye si Mawu ahe vɛ kple anyigba dzi paradiso si me amefome kpɔdzidzɔ siwo subɔa Yehowa anɔ la ŋu. (Nyaɖeɖefia 21:3, 4) Mɔkpɔkpɔ nyui kawo gbegbee nye si le ŋgɔ na mí! Fifia kura gɔ̃ hã, míate ŋu ana dzidzɔ nanɔ fomea me to Mawu fe nufiame siwo le efe Nya, Biblia, me dzi wɔwɔ me.
^ mm. 15 Àkpɔ alesi nàwɔ akpɔ viwòwo tae ŋuti mɔfiamewo le agbalẽ si nye Srɔ̃ Nu tso Nufiala Gã la Gbɔ, si Yehowa Ðasefowo ta, fe ta 32 lia me.
^ mm. 18 Ne dzila aɖe bia tso via si be wòawɔ nane si nye dada le Mawu fe se dzi ko hafi wòasɔ be ɖevia nagbe toɖoɖoe.—Dɔwɔwɔwo 5:29.
Srɔ̃ Nu Geɖe Wu
AME KAWOE LE YEHOWA ƑE LƆLƆ̃NU WƆM EGBEA?
Nu Kae Nye Ƒometadedeagu?
Kpɔ ale si ɖoɖo sia ate ŋu akpe ɖe ŋuwò nàte ɖe Mawu ŋu kple ale si wòate ŋu ado ŋusẽ miafe fomekadodoa.


text:
Nu Vevi Kawoe Akpe Ðe Ŋuwò Nàse Biblia Gɔme?
Ale si Biblia ɖo eŋui
Biblia ŋutɔ gblɔ nu vevi siwo akpe ɖe mía ŋu míase egɔme la dometɔ geɖe na mí. Afi ka tɔe nèɖanye alo afi ka nèɖade suku se ɖe o, Mawu fe gbedeasi si le Biblia me la, “
menye nya masegɔmea wònye o, eye mele didife tso gbɔwò o.”—5 Mose 30:11.
Nu vevi siwo akpe ɖe ŋuwò nàse biblia gɔme
Susu nyui nènɔ asiwò. Xɔ Biblia be enye Mawu fe Nya. Bɔbɔ ɖokuiwò, elabena Mawu tsia tsitre ɖe ɖokuidoɖedzilawo ŋu. (1 Tesalonikatɔwo 2:13; Yakobo 4:6) Ke hã ne èxlẽe la ehiã be nàbu tame tso nu si nèxlẽ la ŋu, elabena Mawu di be nàzã wò “
tamebubu ŋutete.”—Romatɔwo 12:1, 2.
Do gbe ɖa nàbia nunya. Biblia gblɔ le Lododowo 3:5 be: “
Mègaɖo dzi ɖe wò gɔmesese ŋu o.” Ke boŋ ‘
yi edzi’ nànɔ nunya biam Mawu be nàse Biblia gɔme.—Yakobo 1:5.
Nɔ nu srɔ̃m edziedzi. Biblia-sɔsrɔ̃ edziedzi aɖe vi geɖe na wò wu be nànɔ anyi ʋuu adae ɖe eme zi ɖeka.—Yosua 1:8.
Nɔ nyatiwo srɔ̃m. Ne èsrɔ̃a nyati siwo ɖe Biblia me nufiafia aɖewo koŋ gɔme alo dzro wo me la, akpe ɖe ŋuwò geɖe ŋutɔ nànya Biblia me nufiafiawo nyuie. Dze egɔme kple “
gɔmedzenufiafiawo” emegbe nàyi edzi kple nufiafia siwo bia “
tsitsinyenye.” (Hebritɔwo 6:1, 2) Àva kpɔe be yeate ŋu atsɔ mawunyakpukpuiwo anɔ sɔsɔm kple wo nɔewo eye esia akpe ɖe ŋuwò nàkpɔe be Biblia fe akpa vovovowo ɖe wo nɔewo me, woɖe esiwo “
gɔme sese sesẽ” gɔ̃ hã me.—2 Petro 3:16.
Bia kpekpeɖeŋu tso ame bubuwo gbɔ. Biblia de dzi fo na mí be míalɔ̃ faa axɔ kpekpeɖeŋu tso ame siwo se Biblia gɔme la gbɔ. (Dɔwɔwɔwo 8:30, 31) Yehowa Ðasefowo srɔ̃a Biblia kple amewo faa gamaxɔmaxɔe. Abe ale si Kristotɔ gbãtɔwo wɔnɛ ene la, wozãa Biblia me nyawo ŋutɔ tsɔ kpena ɖe amewo ŋu wokpɔa nu si tututu nye Biblia fe nufiafia dzea sii.—Dɔwɔwɔwo 17:2, 3.
Nu siwo mèhiã hafi nàse Biblia gɔme o
Mehiã agbalẽnyanya fũu kple suku kɔkɔ dede o. Yesu fe apostolo wuieveawo se Ŋɔŋlɔawo gɔme eye wofiaa amewo togbɔ be wobu wo “
ame manyagbalẽwo kple ame tsɛwo” hã.—Dɔwɔwɔwo 4:13.
Mehiã ga o. Àte ŋu asrɔ̃ nu si Biblia fia femaxee. Yesu gblɔ na efe nusrɔ̃lawo be: “
Faa miexɔe, faa minae.”—Mateo 10:8..
Srɔ̃ Nu Geɖe Wu
BIBLIASƆSRƆ̃ ƑE ÐOÐO
Nu Ka Tae Wònyo Be Nàsrɔ̃ Biblia?
Biblia na ame miliɔn geɖe le xexea me godoo le ŋuɖoɖowo kpɔm na agbemebiabia veviwo. Àdi be yeanɔ wo domea?
Nuka Tututue Nye Biblia fe Nufiafia?
Biblia La—Agbalẽ si Tso Mawu Gbɔ
Aleke Biblia ate ŋu akpe ɖe ŋuwò nàkpɔ kuxi siwo nèdoa goe gbɔe? Nu ka tae nàte ŋu aka ɖe ŋugbedodo siwo le eme dzi?
GBETAKPƆXƆ
Afi Si Nàkpɔ Kpekpeɖeŋu Le Be Nàse Biblia Gɔme
Ne ɖe woŋlɔ Biblia be woase egɔme vavã la, ke nu ka tae wòle be woakpe ɖe ŋuwò hafi nàse egɔme?


text:
NU SI BIBLIA GBLƆ
Ahasiwɔwɔ
Togbɔ be ame geɖe foa nu nyui tso nutefewɔwɔ na ame srɔ̃ ŋu hã la, ahasiwɔwɔ kpɔtɔ le nu gblẽm le fome geɖe ŋu.
Nu kae nye ahasiwɔwɔ?
NYA SIWO AMEWO GBLƆNA
Le dukɔ aɖewo me la, womebunɛ be enye nu gbegblẽ ne srɔ̃ le ame si vɔ tso hafi wògayi ɖadɔ kple ame bubu o, vevietɔ nenye srɔ̃ŋutsue. Ame aɖewo hã mebuna srɔ̃ɖeɖe be enye ɖekawɔwɔ si anɔ anyi ɖaa o.
NYA SI BIBLIA GBLƆ
Le Biblia me la, nu si ahasiwɔwɔ lɔna ɖe eme zi geɖee nye be srɔ̃tɔ aɖe naɖoe koŋ adɔ kple ame si menye srɔ̃a o. (Hiob 24:15; Lododowo 30:20) Ahasiwɔwɔ nye ŋunyɔnu na Mawu. Le blema Israel la, ɖe wowua ame si wɔ ahasi. (3 Mose 18:20, 22, 29) Yesu fia nu be ye yomedzelawo natsri ahasiwɔwɔ.—Mateo 5:27, 28; Luka 18:18-20.
ALEKE NYA SIA KA WÒ?
Ahasiwɔlawo gblẽa atam vevi si woka na wo srɔ̃wo le wofe srɔ̃ɖegbea me. Enye “nu vɔ̃” wɔwɔ “ɖe Mawu ŋu” hã. (1 Mose 39:7-9) Ahasiwɔwɔ ate ŋu ama ɖeviwo kple wo dzilawo dome. Gawu la, Biblia gblɔ be, “Mawu adrɔ̃ ʋɔnu . . . ahasiwɔlawo.”—Hebritɔwo 13:4.
“Mina bubu nanɔ srɔ̃ɖeɖe ŋu le amewo katã dome, eye woagafo ɖi srɔ̃ɖeba la o.”—Hebritɔwo 13:4.
Ðe ahasiwɔwɔ fia srɔ̃ɖeɖe fe nuwuwu kokokoa?
NYA SI BIBLIA GBLƆ
Biblia ɖe mɔ be ame ate ŋu agbe srɔ̃a ne srɔ̃a wɔ ahasi. (Mateo 19:9) Esia fia be ne srɔ̃tɔ aɖe wɔ ahasi la, srɔ̃a kpɔ mɔ atso nya me be yeagbee loo alo yeakpɔtɔ anɔ egbɔ. Ame ŋutɔ fe nyametsotsoe esia nye.—Galatiatɔwo 6:5.
Gake le Mawu gbɔ la, srɔ̃ɖeɖe nye ame eve fe ɖekawɔwɔ si nɔa anyi ɖaa. (1 Korintotɔwo 7:39) Mawu meda asi ɖe edzi be ame nagbe srɔ̃a ɖe nya maɖinyawo, abe ne srɔ̃a fe nu megadze eŋu o ene, ta o. Eya ta menye nya tsɛe wònye be woatso nya me be woagbe ame srɔ̃ o.—Malaki 2:16; Mateo 19:3-6.
“Mele egblɔm na mi be, ame si gbe srɔ̃a ne menye le ahasiwɔwɔ ta o la, ede nyɔnua ahasiwɔwɔ fe tetekpɔ me.”—Mateo 5:32.
Nu vɔ̃ si womate ŋu atsɔ ke o ye ahasiwɔwɔ nyea?
NYA SI BIBLIA GBLƆ
Ao. Biblia gblɔ be Mawu kpɔa nublanui na ame siwo trɔ dzi me hegbugbɔ ɖa le wofe nu vɔ̃wo yome. Ahasiwɔwɔ hã le nu vɔ̃ mawo dome. (Dɔwɔwɔwo 3:19; Galatiatɔwo 5:19-21) Le nyatefe me la, Biblia fo nu tso ŋutsu kple nyɔnu siwo dzudzɔ ahasiwɔwɔ eye wova zu Mawu xɔlɔ̃wo la ŋu.—1 Korintotɔwo 6:9-11.
Mawu kpɔ nublanui na blema Israel Fia David. David wɔ ahasi kple efe asrafomegãwo dometɔ ɖeka srɔ̃. (2 Samuel 11:2-4) Biblia gblɔe eme kɔ be “nu si David wɔ la medze” Mawu ŋu o. (2 Samuel 11:27) Esi woka mo na David la, etrɔ dzi me eye Mawu tsɔe kee. Gake ekpɔ efe nu gbegblẽ si wòwɔ la me tsonu gbegblẽwo. (2 Samuel 12:13, 14) Fia nyanu Salomo gblɔ emegbe be, “ame si wɔ ahasi . . . la, tagbɔ mele esi o.”—Lododowo 6:32.
NU SI NÀTE ŊU AWƆ
Ne èwɔ ahasi la, ele be nàbia tsɔtsɔke tso Mawu kple srɔ̃wò siaa gbɔ. (Psalmo 51:1-5) Tsri ahasiwɔwɔ abe ale si Mawu tsrii ene. (Psalmo 97:10) Doe kplikpaa nàfo asa na gbɔdɔnuwo kpɔkpɔ, gbɔdɔdɔŋububu, ahiãmoɖoɖo na ame si menye srɔ̃wò o alo nu sia nu si ate ŋu akplɔ wò ade ahasiwɔwɔ me.—Mateo 5:27, 28; Yakobo 1:14, 15.
Ne srɔ̃wò wɔ ahasi la, ka ɖe edzi be Mawu se wò seselelãmewo gɔme. (Malaki 2:13, 14) Do gbe ɖa nàbia efe akɔfaname kple mɔfiame, “ekema alé wò ɖe te.” (Psalmo 55:22) Ne èɖoe be yeatsɔe ake srɔ̃wòa be miagakpɔtɔ anye srɔ̃tɔwo la, ahiã be miaku kutri vevie agbugbɔ miafe srɔ̃ɖeɖea atu ɖo.—Efesotɔwo 4:32.
Nyagblɔɖila Natan gblɔ na David si trɔ dzi me esi wòwɔ ahasi megbe la be, “Yehowa hã tsɔ wò nu vɔ̃ la ke wò.”—2 Samuel 12:13.


text:
Ðe Biblia Tsri Gbɔdɔdɔ Ƒe Vivisesea?
Ale si Biblia ɖo eŋui
Biblia metsri vivisese le gbɔdɔdɔ me o, ɖe wòɖee fia boŋ be Mawu fe nunanae wònye na srɔ̃tɔwo. Ewɔ amegbetɔwo wonye “ŋutsu kple nyɔnu” eye wògblɔ tso efe nuwɔwɔ siawo ŋu be “wonyo ŋutɔ.” (1 Mose 1:27, 31) Esime wòna ŋutsu kple nyɔnu gbãtɔ zu srɔ̃tɔwo la, egblɔ be “woanye ŋutilã ɖeka.” (1 Mose 2:24) Ðekawɔwɔ sia lɔ gbɔdɔdɔ fe vivisese kple kuku ɖe ame nɔewo ŋu vevie hã ɖe eme.
Biblia ɖɔ vivi si srɔ̃ŋutsu sena le srɔ̃ɖeɖe me ale: ‘Kpɔ dzidzɔ le wò ɖekakpuimesrɔ̃ ŋu, efe no nemu wò, eye efe lɔlɔ̃ nena nanɔ ya mum ɖaa.’ (Lododowo 5:18, 19) Mawu di be nyɔnuwo hã nase vivi le gbɔdɔdɔ me. Biblia gblɔ be: “Srɔ̃ŋutsu natsɔ nu si srɔ̃a dze na la nɛ; ke srɔ̃nyɔnu hã nawɔ nenema ke na srɔ̃a.”—1 Korintotɔwo 7:3.
Srɔ̃tɔwo koe kpɔ mɔ akpɔ gome le gbɔdɔdɔ me
Mawu ɖoe be ame siwo ɖe wo nɔewo koe kpɔ mɔ ade wo nɔewo gbɔ abe ale si wòdze le Hebritɔwo 13:4 ene. Mawunyakpukpui sia gblɔ be: “Bubu nanɔ srɔ̃ɖeɖe ŋu le amewo katã dome, eye woagafo ɖi srɔ̃ɖeba la o, elabena Mawu adrɔ̃ ʋɔnu agbe gbegblẽ nɔlawo kple ahasiwɔlawo.” Ele be srɔ̃tɔwo nawɔ nutefe na wo nɔewo ahaku ɖe wo nɔewo ŋu. Menye kɔɖiɖi na ame ɖokui ɖokuitɔdiditɔe hea dzidzɔ gãtɔ kekeake vɛ o. Woakpɔ dzidzɔ gãtɔ kekeake ne wowɔ ɖe Biblia fe mɔfiame sia dzi be: “Dzidzɔ geɖe le nunana me wu nuxɔxɔ.”—Dɔwɔwɔwo 20:35..
Srɔ̃ Nu Geɖe Wu
Nuka Tututue Nye Biblia fe Nufiafia?
Alesi Nàna Dzidzɔ Nanɔ Wò Ƒomea Me
Lɔlɔ̃ si Yesu ɖe fia la nye kpɔɖeŋu na srɔ̃ŋutsuwo, srɔ̃nyɔnuwo, dzilawo kple ɖeviwo. Nu kawoe míate ŋu asrɔ̃ tso Yesu gbɔ?


text:
Ðe Dzɔdzɔmefɔkuwo Nye Tohehe Tso Mawu Gbɔa?
Ale si Biblia ɖo eŋui
Biblia mefia nu be Mawue nana dzɔdzɔmefɔkuwo siwo tefe míekpɔna egbea la dzɔna o. Ale si wofo nu tso Mawu fe ʋɔnudɔdrɔ̃ ŋu le Biblia me la to vovo sãa tso dzɔdzɔmefɔkuwo fe dzɔdzɔ gbɔ.
Mawu mehea to na nu nyui wɔlawo kple nu vɔ̃ɖi wɔlawo siaa o. Biblia gblɔ be: “
Amegbetɔ kpɔa ŋku nu, ke Yehowa kpɔa keke dzi me ke.”—1 Samuel 16:7, 8.
Yehowa kpɔa amewo fe dzi me eye ame vɔ̃ɖiwo koe wòtsrɔ̃na.—1 Mose 18:23-32.
Mawu xlɔ̃a nu amewo gbã ale be ame siwo ɖo toe nasi le afɔkua nu.
Gake dzɔdzɔmefɔkuwo ya dzɔna le vo me eye wowua ame nyui kple ame vɔ̃ɖi sia alo gblẽa nu le wo ŋu vevie. Le mɔ aɖe nu la, amegbetɔwo na be dzɔdzɔmefɔkuwo va le nu gblẽm wu elabe wole nu gblẽm le nutoa me nuwo ŋu, wole xɔ tum ɖe tefe siwo anyigba ʋuʋuna le, tefe siwo tɔ ɖɔna le kple tefe siwo yame fe nɔnɔme mede ame dzi kura o le.
Srɔ̃ Nu Geɖe Wu
GBETAKPƆXƆ
Dzɔdzɔmefɔkuwo—Ðe Wofia Be Mawu Ƒe Tame Sẽa?
Esi wònye be Mawu vavã la lé fu ŋutasẽnuwɔwɔ ɖe, ke nu ka tae wòɖea mɔ dzɔdzɔmefɔkuwo ɖea ame maɖifɔwo fe agbe ɖa?


text:
AGBEMEŊUTINYA
Togbɔ Be Menye Tokunɔ Hã, Esia Mexe Mɔ Nam Be Nyemeɖe Gbefã Na Amewo O
Mexɔ nyɔnyrɔ le fe 1941 me esime mexɔ fe 12. Gake fe 1946 me hafi meva se Biblia me nyatefea gɔme nyuie. Aleke wòdzɔe? Na magblɔ nye ŋutinya na wò.
DZINYELAWO ʋu tso Tbilisi, Georgia, yi Canada le fe 1910-awo me, eye woyi ɖanɔ agblekɔfe sue aɖe si le gbadzafe dama, si te ɖe Pelly, Saskatchewan, ŋu le Canada fe ɣetoɖofe gome la me. Wodzim le fe 1928 me, eye nyee nye dɔmlɔea le vi adeawo dome. Papa ku ɣleti ade megbee wodzim, eye Dada ku esime menye vidzĩ ko. Etefe medidi kura o, daanye tsitsitɔ, Lucy, hã ku esi wòxɔ fe 17. Esia megbe la, nyruinye, Nick, kplɔ nye kple nɔvinye susɔeawo míeva nɔ egbɔ.
Esi mete azɔli la, edzɔ gbe ɖeka be míafe fomea kpɔm menɔ míafe sɔtsu si míetsɔ dea agble la fe asike hem. Wovɔ̃ be sɔa ava tu afɔkpom, eya ta wonɔ ɣli dom sesĩe be madzudzɔ, gake nyemenye kɔ gɔ̃ hã o. Wonɔ megbenye ɖaa, eye nyemese wofe ɣlidodoawo o. Dzidzɔtɔe la, sɔa mewɔ nu vevim o, gake gbe ma gbee míafe fomea va nyae be nye to ku.
Ƒomea fe xɔlɔ̃ aɖe gblɔ be woadem tokunɔwo fe suku, eya ta nyruinye Nick dem tokunɔwo fe suku si le Saskatoon, le Saskatchewan. Sukua didi tso míafe fomea gbɔ, eya ta woazɔ mɔ gafofo geɖe hafi ava míafe sukua, eye esi wònye be fe atɔ̃ koe mexɔ ɣemaɣi ta la, mevɔ̃ ŋutɔ. Mɔkeɣiwo koe megbɔna va afe me. Mlɔeba, meva nya tokunɔgbea eye fefe kple ɖevi bubuwo dzɔa dzi nam.
MESRƆ̃ BIBLIA ME NYATEƑEA
Le fe 1939 me la, Marion, si nye daanye tsitsitɔ si kpɔtɔ li la ɖe Bill Danylchuck, eye wokplɔ nye kple nɔvinyenyɔnu Frances míeɖanɔ wo gbɔ. Woawoe nye míafe fometɔ gbãtɔ siwo Yehowa Ðasefowo srɔ̃ nu kple. Le nye mɔkeɣiwo la, wodzea agbagba fiaa nu siwo srɔ̃m wonɔ le Biblia me lam ale si woate ŋui. Le nyatefe mea, menɔ bɔbɔe be míaɖo dze kple mía nɔewo o, elabena womenya tokunɔgbea o. Gake edze fãa be wokpɔe be medi vevie be manya nu tso Mawu ŋu. Mekpɔe be nu si wɔm wonɔ la wɔ ɖeka kple nya si Biblia gblɔ, eya ta, nye hã mekplɔa wo ɖo ne wole gbefã ɖem na amewo. Etefe medidi o, medi be maxɔ nyɔnyrɔ, eye le September 5, 1941, dzi la, Bill nyrɔm le gago aɖe si me wodu vudometsi kɔ ɖo la me. Tsia fa miamiamia etefe mekɔ o!
Esi míeke mɔ le fe 1946 me eye metrɔ yi afe me la, míede takpekpe gã aɖe si wowɔ le Cleveland, Ohio, le Amerika. Le takpekpea fe ŋkeke gbãtɔ dzi la, nɔvinyenyɔnuawo nɔ wo nɔewo ɖɔ lim nɔ nufoawo me nyawo ŋlɔm ɖe agbalẽ dzi nam. Gake le ŋkeke evelia dzi la, dzi dzɔm ŋutɔ esi meva nyae be nyagɔmeɖela aɖe nɔ nufoawo gɔme ɖem na tokunɔ siwo va takpekpea. Azɔ nye hã mete ŋu se takpekpea me nyawo gɔme, eye edzɔ dzi nam ŋutɔ be meva se Biblia me nyatefea gɔme nyuie mlɔeba!
NYATEƑEA FIAFIA AMEWO
Xexemeʋa Evelia ke teti koe nye ema, eye dulɔlɔ̃ fe gbɔgbɔ nu sẽ le amewo me ɣemaɣi. Esi míegbɔ tso takpekpea la, meɖoe kplikpaa be manɔ agbe wòawɔ ɖeka kple nye dzixɔsewo le suku. Eya ta, nyemegadoa gbe na aflaga o, eye nyemegadzia dukɔa fe ha hã o. Medzudzɔ gomekpɔkpɔ le ŋkekenyuiwo ɖuɖu me, eye nyemegakpɔa gome le sukua fe sɔlemewɔnawo hã me o. Esia medze nufialawo ŋu o, eya ta wodze agbagba be yewoato ŋɔdzidoname kple alakpanyawo dzi ana matrɔ susu. Esiawo katã wɔe be sukuvi geɖewo va nɔ nu fom le ŋunye, gake esia na mɔnukpɔkpɔm meɖi ɖase na wo. Nye sukuhati siwo nye Larry Androsoff, Norman Dittrick kple Emil Schneider va xɔ nyatefea mlɔeba, eye wokpɔtɔ le Yehowa subɔm nutefewɔwɔtɔe va de asi na egbe.
Meɖoe be ɣesiaɣi si maɖi tsa ayi dugãwo me la, maɖi ɖase na tokunɔwo. Le kpɔɖeŋu me, le Montreal la, meyi tokunɔwo fe fufofe aɖe, eye meɖi ɖase na Eddie Tager, si nye ɖekakpui aɖe si nɔ tokunɔwo fe ha aɖe me ɣemaɣi. Enɔ tokunɔgbe hame si le Laval, le Quebec, la me va se ɖe esime wòku le fe si va yi me. Medo go ɖekakpui aɖe hã si ŋkɔe nye Juan Ardanez. Ewɔ nu abe Beroiatɔwo ene, elabena etsɔ didi vevie ku nu me tsitotsito be yeakpɔe ɖa be nyatefee Biblia me gbedeasi si sem yele la nye hã. (Dɔw. 17:10, 11) Eya hã xɔ nyatefea, eye wòva zu hamemetsitsi hesubɔ nutefewɔwɔtɔe le Ottawa, Ontario, va de asi na efe kugbe.
Le fe 1950 me la, meʋu yi Vancouver. Tokunɔwo koŋue melɔ̃a gbefãɖeɖe na. Ke hã, nyemaŋlɔ ale si meɖi ɖase na nyɔnu aɖe si menye tokunɔ o, si ŋkɔe nye Chris Spicer, le mɔ dzi la be gbeɖe o. Elɔ̃ be míanɔ magazineawo ɖom ɖe ye to posu dzi eye wòdi be mava dze si ye srɔ̃, Gary. Eya ta, meyi wo feme, eye míeɖo dze ɣeyiɣi didi aɖe. Míewɔ esia to nuŋɔŋlɔ ɖe pepa dzi na mía nɔewo. Emae nye zi mamlɛtɔ si míedo go va se ɖe esime fe aɖewo megbe la, wokpɔm dze sii le amehawo dome le takpekpe gã aɖe me le Toronto, Ontario. Ewɔ nuku nam ŋutɔ. Gbe ma gbe tututue Gary xɔ nyɔnyrɔ. Nudzɔdzɔ wɔdɔɖeamedzi sia na mekpɔ ale si wòle vevie be míayi edzi anɔ gbefã ɖem, elabena míenya afi si nyatefea atse ku le alo ɣeyiɣi si wòatse ku o.
Emegbe la, megatrɔ yi ɖanɔ Saskatoon. Gbe ɖeka, medo go nyɔnu aɖe si bia tso asinye be masrɔ̃ Biblia kple ye vinyɔnu venɔvi siwo nye tokunɔwo. Wonɔ suku dem le tokunɔwo fe suku si mede va yi; wo ŋkɔwoe nye Jean kple Joan Rothenberger. Etefe medidi o, nyɔnuviawo va nɔ nu siwo srɔ̃m wonɔ la gblɔm na wofe sukuhatiwo. Mlɔeba, wofe sukuhati atɔ̃ va zu Yehowa Ðasefowo. Wo dometɔ ɖeka ŋkɔe nye Eunice Colin. Esi menɔ tokunɔwo fe sukua dem ye medo go Eunice zi gbãtɔ esime wòsusɔ vie mawu suku nu. Ɣemaɣi la, ena kpetikem eye wòbiam be madi be míazu xɔlɔ̃wo hã. Eunice va zu ame vevi aɖe nam emegbe—eva zu srɔ̃nye!
Esi Eunice nɔ va nya be ye via le Biblia srɔ̃m la, egblɔ na sukua fe tatɔ be wòana wòadzudzɔ. Sukutatɔa xɔ efe Biblia-srɔ̃gbalẽawo le esi gɔ̃ hã. Gake Eunice ɖoe kplikpaa be yeaku ɖe Yehowa ŋu goŋgoŋ. Esi wòɖoe be yeaxɔ nyɔnyrɔ la, edzilawo gblɔ nɛ be, “Ne èzu Yehowa Ðasefo la, màganɔ afe sia me o!” Eunice va dzo le afea me hã vavã esime wòxɔ fe 17, eye Ðasefowo fe fome aɖe xɔe ɖe wo feme. Eunice yi efe nusɔsrɔ̃a dzi eye wòva xɔ nyɔnyrɔ emegbe. Esi míeɖe mía nɔewo le fe 1960 me la, edzilawo meva srɔ̃ɖefea o. Ke hã, fe aɖewo megbe la, wova de bubu mía ŋu le míafe mawusubɔsubɔ kple ale si míehe mía viawo ta.
YEHOWA LÉ BE NAM
Togbɔ be míenye tokunɔwo hã, mía viŋutsu adreawo menye tokunɔwo o. Ðeviawo hehe menɔ bɔbɔe o, gake míekpɔ egbɔ be wosrɔ̃ tokunɔgbea ale be míate ŋu aɖo dze kpli wo ahafia nyatefea wo. Nɔvi siwo nɔ míafe hamea me hã kpe ɖe mía ŋu ŋutɔ. Le kpɔɖeŋu me, dzila aɖe ŋlɔ ɖe pepa dzi na mí be mía vi ɖeka nɔ nya madzetowo gblɔm le Fiaɖufe Akpata me. Esia wɔe be míete ŋu kpɔ nyaa gbɔ enumake. Vinyeŋutsu ene siwo nye James, Jerry, Nicholas kple Steven, le Yehowa subɔm nutefewɔwɔtɔe kple wo srɔ̃wo kpakple wo viwo. Mía vi ene siawo katã nye hamemetsitsiwo. Gakpe ɖe eŋu la, Nicholas kple srɔ̃a, Deborah, le asi kpem ɖe tokunɔgbegɔmeɖeɖedɔa ŋu le Britain alɔdzedɔwɔfea, eye Steven kple srɔ̃a, Shannan, hã le dɔ wɔm le tokunɔgbegɔmeɖefe si le alɔdzedɔwɔfe si le Amerika.
Vinyeŋutsu siwo nye James, Jerry kple Steven kpakple wo srɔ̃wo kpea asi ɖe gbefãɖeɖedɔa ŋu le tokunɔgbe me le mɔ vovovowo nu
Ɣleti ɖeka do ŋgɔ na míafe srɔ̃ɖezã 40 lia la, Eunice dɔ alɔ̃ le ku me. Kansa ye wui. Ale si dzi nɔ efo le efe dɔléɣia ɖe dzesi ŋutɔ. Tsitretsitsi fe mɔkpɔkpɔa do ŋusẽe le ɣeyiɣi sesẽ mawo me. Mele mɔ kpɔm vevie na ɣeyiɣi si magakpɔe ake.
Le February 2012 me la, medze anyi eye nye aligofu ŋe, eye wòva dze fãa be mehiã kpekpeɖeŋu. Eya ta, meyi ɖanɔ vinyeŋutsu ɖeka kple srɔ̃a gbɔ. Míele Calgary Tokunɔgbe Hamea me fifia, eye megakpɔtɔ nye hamemetsitsi. Le nyatefe me la, esiae nye zi gbãtɔ si meva nɔ tokunɔgbe hame me. Wò ya bu eŋu kpɔ! Esi wònye be Eŋlisigbe hame mee menɔ tso keke fe 1946 me ta la, aleke nuwo nɔ nam le gbɔgbɔ me? Yehowa lé be nam abe ale si tututu wòdo ŋugbe be yealé be na tsyɔ̃eviwo ene. (Ps. 10:14) Meda akpe na ame siwo katã kpe ɖe ŋunye la ɖe wofe agbagbadzedzewo ta. Wo dometɔ aɖewo ŋlɔ kpekpeawo me nyawo ɖe agbalẽ dzi nam, ɖewo srɔ̃ tokunɔgbea, eye bubuwo hã ɖe nyawo gɔme ɖe tokunɔgbe me nam ale si woate ŋui.
Ne mato nyatefea, ɣeaɖewoɣi la, nu tena ɖe dzinye ale gbegbe be medina be mana ta, le esi nyemetea ŋu sea nya siwo gblɔm wonɔ le kpekpeawo me la gɔme o alo esi wòwɔ nam be womenɔ tokunɔwo fe nuhiahiãwo gbɔ kpɔm o ta. Ke hã, le ɣeyiɣi mawo me la, mebua nya si Petro gblɔ na Yesu be, “Afetɔ, ame ka gbɔe míadzo ayi? Agbe mavɔ nyawo le asiwò” la ŋu. (Yoh. 6:66-68) Gake mesrɔ̃ dzigbɔɖi abe ale si wòle le nɔvi tokunɔ siwo hã le Yehowa subɔm tso esime mexɔ nyatefea la gome ene. Mesrɔ̃ ale si makpɔ Yehowa kple efe habɔbɔa sinu, eye esia ɖe vi nam ale gbegbe! Fifia, gbɔgbɔmenuɖuɖu va bɔ ɖe tokunɔgbe me, eye medea ha kple nɔviwo le kpekpewo kple takpekpe siwo míedena le Amerika Tokunɔgbe me la me. Magblɔ be Yehowa, mía Mawu gã la, subɔsubɔ na mekpɔ dzidzɔ le agbe me vavã, eye wòɖe vi nam ale gbegbe.


text:
Nu Kae Nye Tsɔtsɔke?
Ale si Biblia ɖo eŋui
Tsɔtsɔke nye agɔ si ame aɖe dze le ame dzi la tsɔtsɔ ke. Helagbe me nya si gɔme woɖena be “tsɔtsɔke” le nya ŋutɔŋutɔ nu la fia be “woaɖe asi le nu ŋu,” abe ale si ame aɖe naɖe asi le fe si wonyi le eŋu la ŋu ene. Yesu zã kpɔɖeŋu sia esi wòfia eyomedzelawo be woado gbe ɖa be: “Tsɔ míafe nu vɔ̃wo ke mí, elabena míawo ŋutɔwo hã míetsɔna kea ame sia ame si nyi fe le mía ŋu.” (Luka 11:4) Nenema kee le efe lododo si ku ɖe kluvi nublanuimakpɔla ŋu me la, Yesu tsɔ tsɔtsɔke sɔ kple flitete ɖe fe si ame aɖe nyi le nɔvia ŋu la me.
Míetsɔ kea amewo ne mímelé wo ɖe dɔme alo bia be woaɖo nu si wogblẽ le mía ŋu la tefe na mí o. Biblia fia nu be ɖokuitɔmadimadi fe lɔlɔ̃ ye ʋãa ame wòtsɔa agɔ si wodze le edzi la kena tso dzi me, elabena lɔlɔ̃ “meléa vɔ̃ siwo wowɔ ɖe eŋu la ɖi o.”—1 Korintotɔwo 13:4, 5.
Nu si tsɔtsɔke mefia o
Mefia nu gbegblẽ dzi dede o. Biblia meda asi ɖe ame siwo gblɔna be nu gbegblẽ wɔwɔ nyo alo menye vɔ̃ o la fe susu dzi o.
—Yesaya 5:20.
Mefia be ame nawɔ nu abe ɖe womedze agɔ aɖeke le edzi ene o. Mawu tsɔ Fia David fe nu vɔ̃ gã aɖe kee, gake mekpɔ David ta tso efe nu vɔ̃ me tsonu gbegblẽwo me o. Mawu na woŋlɔ David fe nu vɔ̃wo ɖi gɔ̃ hã, si wɔe be amewo ɖoa ŋku edzi egbea.
—2 Samuel 12:9-13.
Mefia be nàɖe mɔ ame bubuwo naba wò o. Le kpɔɖeŋu me, tsɔe be èdo ga na ame aɖe gake egblẽ ga dome eye mete ŋu xe gaa na wò abe ale si wòdo ŋugbee ene o. Eɖe kuku na wò ɖe ale si nuwo va yii ta. Àte ŋu atiae be yeatsɔe akee faa, màganɔ nya ma hem ɖe go o, alo àte ŋu ate fli ɖe fe si wònyi le ŋuwò la me gɔ̃ hã. Gake àte ŋu atiae hã be yemagado ga na amea azɔ o.—Psalmo 37:21; Lododowo 14:15; 22:3; Galatiatɔwo 6:7.
Mefia be woatsɔ ake ame si metrɔ dzi me o. Mawu metsɔna kea ame siwo ɖonɛ koŋ wɔa nu vɔ̃ hegbea lɔlɔ̃ ɖe wofe nu vɔ̃a dzi eye wogbena be yewomatrɔ nɔnɔme ahaɖe kuku na ame siwo ŋu wofe nu vɔ̃a gblẽ nu le la o. (Lododowo 28:13; Dɔwɔwɔwo 26:20; Hebritɔwo 10:26) Ame matrɔdzime siawo va zua Mawu fe futɔwo, eye medi be míatsɔ ake ame siwo eya ŋutɔ metsɔ ke la o.
—Psalmo 139:21, 22.
Ke ne ame aɖe wɔ tagbɔsesẽnu ɖe ŋuwò eye wògbe kukuɖeɖe na wò alo gbe lɔlɔ̃ ɖe efe nuwɔnaa dzi kura gɔ̃ hã ya ɖe? Biblia gblɔ be: “Wò dɔmedzoe nu nefa, eye nàdzudzɔ dzikudodo.” (Psalmo 37:8) Togbɔ be esia mefia be nàde nu gbegblẽ dzi na amea o hã la, àte ŋu atiae be yemaɖe mɔ efe nuwɔna nana yeado dɔmedzoe o. Ka ɖe edzi be Mawu abia akɔnta tso amea si. (Hebritɔwo 10:30, 31) Gawu la, wò dzi nefa, elabe Mawu ɖoe be yeana ɣeyiɣi aɖe nava le etsɔme esime nu siwo doa vevesese na mí vevie alo ɖea fu na mí vevie egbea la maganɔ anyi o.
—Yesaya 65:17; Nyaɖeɖefia 21:4.
Mefia nu si míawo ŋutɔ míesusu be enye agɔ wodze le mía dzi o. Ɣeaɖewoɣi la, le esi míatsɔ agɔ si míesusu be wodze le mía dzi ake tefe la, ɖewohĩ ahiã be míalɔ̃ ɖe edzi be susu aɖeke meli si tae wòhiã be míado dziku ɖo o. Biblia gblɔ be: “Mègayɔ ɖe dzikudodo ŋu o, elabena bometsilawo fe akɔtae dziku nɔna.”—Nyagblɔla 7:9.
Ale si nàwɔ atsɔ ake
Ðo ŋku nu si tsɔtsɔke lɔ̃ ɖe eme la dzi. Menye ɖe nèle nu gbegblẽ dzi dem na amea alo nèwɔ abe be ɖe amea medze agɔ ene o, ke boŋ ɖeko nèɖe asi le nyaa ŋu.
Nya viɖe siwo ate ŋu ado tso tsɔtsɔke me na wò. Asiɖeɖe le dziku ŋu ate ŋu akpe ɖe ŋuwò nàlé ɖokuiwò kpoo, ana nànɔ lãmesẽ me eye wòana nàkpɔ dzidzɔ geɖe wu. (Lododowo 14:30; Mateo 5:9) Gawu la, ne míetsɔ amewo fe vodadawo ke ko hafi Mawu atsɔ ake mí.
—Mateo 6:14, 15.
Se veve ɖe ame nu. Ame madeblibowoe mí katã míenye. (Yakobo 3:2) Abe ale si ko wòdzɔa dzi na mí ne wotsɔ míafe vodadawo ke míi ene la, nenema kee wòle be míawo hã míatsɔ amewo fe vodadawo ake woe.
—Mateo 7:12.
Se nu gɔme. Ne nu si wowɔ ɖe ŋuwò menye nya gã aɖeke o la, àte ŋu awɔ ɖe Biblia fe aɖaŋuɖoɖo sia dzi be: “Miyi edzi miado dzi anɔ anyi kple mia nɔewo.”—Kolosetɔwo 3:13.
Tsɔ ke kaba. Tsɔ ke kaba ale si wòanya wɔ ale be màganɔ nyaa ŋu bum ʋuu wò dziku nafla o.
—Efesotɔwo 4:26, 27.
Srɔ̃ Nu Geɖe Wu
YESU—MƆ LA, NYATEƑE LA KPLE AGBE LA
Tsɔtsɔke Ŋuti Nufiame Aɖe
Esi Yesu gblɔ na nyɔnu aɖe si anya nye gbolo la be wotsɔ efe nu vɔ̃wo kee la, ɖe Yesu nɔ gbɔgblɔm be megblẽ naneke be ame nada le Mawu fe se dzi oa?
NYƆ!
Ale Si Nàwɔ Atsɔ Ake
Nu ka tae wòsesẽna be woatsɔ ake? Kpɔ ale si Biblia fe aɖaŋuɖoɖowo ate ŋu akpe ɖe ŋuwòe ɖa.


text:
Ðe Agbalẽnyalawo Xɔe Se Be Yesu Nɔ Anyi Kpɔa?
Kpeɖodzi sẽŋuwo le agbalẽnyalawo si siwo ɖee fia be Yesu nɔ anyi kpɔ. Esi Encyclopædia Britannica, fe 2002 fe tata nɔ nu fom tso ale si ŋutinyaŋlɔla siwo nɔ anyi le fe alafa gbãtɔ kple evelia me fo nu tso Yesu kple Kristotɔ gbãtɔwo ŋui ŋu la, egblɔ be: “
Nuŋlɔɖi ɖekaɖeka siawo ɖo kpe edzi be le blemaɣeyiɣiwo me la, ame siwo tsi tsitre ɖe Kristotɔnyenye ŋu gɔ̃ hã meke ɖi le Yesu fe anyinɔnɔ kpɔ ŋu o, si ŋu wotsɔ susu siwo ŋu kpeɖodzi mele o la ʋli nya le zi gbãtɔ le fe alafa 18 lia fe nuwuwu, kple emegbe le fe alafa 19 lia me, kpakple le fe alafa 20 lia fe gɔmedzedze.”
Le fe 2006 me la, agbalẽ aɖe (Jesus and Archaeology) gblɔ be: “
Agbalẽnyala xɔŋkɔ siwo li egbea dometɔ aɖeke meke ɖi be Yudatɔ aɖe si ŋkɔe nye Yesu si nye Yosef vi la nɔ anyi kpɔ o; wo dometɔ geɖe lɔ̃na ɖe edzi enumake be yewova nya nu geɖe tso efe dɔwɔwɔwo kple efe nufiafia veviwo ŋu.”
Biblia fo nu tso Yesu ŋu be enye ame ŋutɔŋutɔ. Eyɔ etɔgbuiawo ŋkɔwo eye wòfo nu tso edzilawo kple nɔviawo ŋu hã. (Mateo 1:1; 13:55) Biblia yɔ ame xɔŋkɔ siwo nɔ anyi le Yesu fe ɣeyiɣia me fe ŋkɔwo hã. (Luka 3:1, 2) Nuŋlɔɖi vevi siawo na numekulawo tea ŋu kua nu me hekpɔa kpeɖodzi be Biblia me nuŋlɔɖiwo de pɛpɛpɛ.


text:
KRISTOTƆWO GBENƆNƆ KOƉO SUMƆSUMƆDƆ: BƆBƆ NUKPLAWEMA Août 2017
Kpɔwɛ seŋkannyɔwo
Kpɔwɛ seŋkannyɔwo kudo Nyɔ! nu koɖo kpla nyɔnɔnwi lɔ amɛwo so enu ci yi taɖo Mawu wa agbetɔwo nu. Zan susu lɔwo keŋ aŋwlɛn eoŋtɔ seŋkannyɔ ɖɛ.
MAWU NYƆ MƐ DƆKUNUWO
Yehowa cu fɛn nɔ vojusɛntɔwo ju ɖeka
Yehowa cu fɛn nɔ Babiloni le exwe 13 hwafɔnfɔn do Tinu ji godu. Lé edanasɛ do mɔ yedonɔ afixɔxɔ mìwo dɔ nywiwo koɖo mìwo vɔnsawo nuɔ?
KRISTOTƆWO GBENƆNƆ
Na nɔ Mawu nɔnɔmɛwo asun eo shi—Amɛɖekisɔsɔhwe
Nyi yí taɖo amɛɖekisɔsɔhwe nyi enu veviɔ? Lé mìadasɛ yi doɔ? Lé egbedodoɖa koɖo Yesu kpɔwɛ akpedo mì nu yí mìasɔ mìwoɖekiwo hweɔ?
MAWU NYƆ MƐ DƆKUNUWO
Agbannɔamɛji gangan yí le Ejucɔtɔ ji
Agban le ejucɔtɔ ji mɔ yɛakanxle jumɛviwo nɔ ahwa gbɔkɔ. Ci yí Yehowa sɔ Ezekiɛli ɖo ejucɔtɔ nɔ Izraɛliviwo le kpɔwɛnyɔnunu mɛ ɖe, gɔnmɛsese ci yí le nuɔ?
KRISTOTƆWO GBENƆNƆNƆ
Na nɔ Mawu nɔnɔmɛwo asun eo shi—Edɔngbegbe
Nyi yí taɖo ele mɔ mìɖo aɖu vɔnvɔn nɔ agbetɔ jiɔ? Lé tamɛbubu, egbeɖoɖoɖa koɖo kankando Yehowa ji akpedo mì nu yí Mawu nɔnɔmɛ ci yí nyi edɔngbegbe asun mì shiɔ?
MAWU NYƆ MƐ DƆKUNUWO
Woagu Gog ci yí so Magog zaanɖe yɛ
Bibla dre enu ciwo yí ajɔ doŋkɔ nɔ Gog ci yí so Magog gugu koɖo le yi godu.
KRISTOTƆWO GBENƆNƆ
Na nɔ Mawu nɔnɔmɛwo asun eo shi—Xɔse
Shigbe Abraxamu hannɛɔ, mìɖo adasɛ mɔ mìɖo xɔse do Yehowa Mawu nu nɔ mìle cukaɖawo mɛ can. Lé mìatɛnŋ ado ŋsɛn mìwo xɔse koɖo egbejinɔnɔ mìwo tɔɔ?
MAWU NYƆ MƐ DƆKUNUWO
Lé Ezekiɛli gbedoxɔ ŋtegannukpɔkpɔ lɔ kan eo do
Ezekiɛli gbedoxɔ ŋtegannukpɔkpɔ ɖo ŋwi Yehowa se kɔyiji ciwo yí kudo sɛnsɛn adodwitɔ lɔ nu nɔ mì. Lé atɛnŋ acucu mì doɔ?
KRISTOTƆWO GBENƆNƆ
Hwenu yí natɛnŋ agbewa kpedonu mɔɖeɖedɔ lɔɔ?
Emɔ nywi ɖeka ci ji mìato awa kanfukanfuvɔnsa yí nyi mɔ woanyi kpedonu mɔɖetɔ. Àtɛnŋ awa kpedonu mɔɖeɖedɔ lɔ yí asɔ keke ao sumɔsumɔdɔ dojia?


text:
AKPA 4
Woɖo ’To Satana—Nyi Yí Tó Le Mɛɔ?
Adamu koɖo Ɛva ku, ɖo wodese ’tonu nɔ Mawu o. Gɔnmɛjeje Wema 3:6, 3
Ɛva ɖo ’to edan lɔ yí ɖu acikusɛnsɛn lɔ. Le yi goduɔ éna Adamu yí ’yɛ can ɖui.
Enu dɔndɔn yí wowa. Nuvɔn yɔ. Mawu nyan wo ti le Edɛn Kpa lɔ mɛ.
Agbenɔnɔ va sɛnŋ do wo koɖo wowo viwo. Adamu koɖo Ɛva ku nyɔxo yí va ku. Ŋɖe detó só wo mɛ yí yi fiɖe o. Wodegbele agbe le fiɖekpokpui o.
Nɔ ’mɛ ɖe kuɔ étrɔnɔ ekɔ ci mɛ agbe ɖekɛ dele o. Gɔnmɛjeje Wema 3:19
Mìkunɔ ɖo Adamu koɖo Ɛva jijimɛ viwo mì pleŋ nyi. Amɛ kukuwo datɛnŋ akpɔ ’nu o, ase ’nu o abi awa enu ɖekpokpui o.—Ŋununyatɔ 9:10.
Yehowa dewa agbetɔ mɔ yɛaku sa o. Le majinjin ɖe mɛɔ, áfɔn amɛ kukuwo. Nɔ wowa do yi sewo jiɔ woanɔ agbe tɛgbɛɛ.


text:
Nya Kae Biblia Gblɔ Tso Ŋutsu Kple Ŋutsu Ƒe Dɔdɔ Ŋu?
Ale si Biblia ɖo eŋui
Mawu wɔ amegbetɔwo eye wòɖoe be ŋutsu kple nyɔnu siwo ɖe wo nɔewo ɖeɖe ko nadɔ wo nɔewo gbɔ. (1 Mose 1:27, 28; 3 Mose 18:22; Lododowo 5:18, 19) Biblia fo nu tsi tsitre ɖe ame siwo meɖe wo nɔewo o fe dɔdɔ ŋu, eɖanye ŋutsu kple nyɔnue dɔ alo ŋutsu kple ŋutsue dɔ o. (1 Korintotɔwo 6:18) Esia lɔ amegbɔdɔdɔ ŋutɔŋutɔ, asilili ame nɔewo fe vidzinuwo ŋu, gbɔdɔdɔ to nu me alo gbɔdɔdɔ to mefi me ɖe eme.
Togbɔ be Biblia meda asi ɖe ŋutsu kple ŋutsu alo nyɔnu kple nyɔnu fe dɔdɔ dzi o hã la, meda asi ɖe fuléle nu sia wɔlawo alo vɔvɔ̃ na wo hã dzi o. Ðe wògblɔ na Kristotɔwo boŋ be, “mibu ame ɖe sia ɖe.”
Ðe woate ŋu adzi ame kple ŋutsu kple ŋutsu fe dɔdɔ fe dzodzroa?
Biblia mefo nu tso ŋutsu ŋutsugbɔdɔlawo alo nyɔnu nyɔnugbɔdɔlawo fe wɔwɔme ŋu tẽe o, ke hã egblɔ be didi be míada Mawu fe se dzi le mí katã me tso mía dziɣi ke. (Romatɔwo 7:21-25) Biblia mefo nu tso nu siwo gbɔ ŋutsu kple ŋutsu fe dɔdɔ fe dzodzroa tsona ŋu o, gake ede se be míagawɔe o.
Ale si ame awɔ adze Mawu ŋu togbɔ be ŋutsu kple ŋutsu alo nyɔnu kple nyɔnu fe dɔdɔ fe dzodzro nyɔna ɖe eme hã.
Biblia gblɔ be: ‘Miwu miafe ŋutinu siwo le anyigba dzi le gbɔdɔdɔ fe dzodzro vɔ̃wo gome.’ (Kolosetɔwo 3:5) Hafi nàte ŋu awu dzodzro vɔ̃ siwo nana nèwɔa nu gbegblẽwo la, ele be nàkpɔ nyuie le nu siwo ŋu nèbuna la ŋu. Ne èbua nu nyuiwo ŋu edziedzi la, anɔ bɔbɔe na wò be nàɖu susu gbegblẽwo dzi. (Filipitɔwo 4:8; Yakobo 1:14, 15) Togbɔ be esia manɔ bɔbɔe na wò le gɔmedzedzea o hã, le ɣeyiɣi aɖe megbe la, ewɔwɔ magava sesẽ boo na wò o. Mawu do ŋugbe be yeakpe ɖe ŋuwò nàzu ‘yeyee le ŋusẽ si ʋãa wò tamesusu la me.’
Ame miliɔn geɖe siwo ŋutsu kple nyɔnu fe dɔdɔ dzrona evɔ womeɖe srɔ̃ o eye wodi be yewoawɔ ɖe Biblia fe sededewo dzi la hã ʋlina vevie nenema ke egbea. Le kpɔɖeŋu me, ɖe tre siwo si mɔkpɔkpɔ boo aɖeke mele be yewoakpɔ srɔ̃ aɖe o kple ame siwo srɔ̃ fe vidzinuwo mewɔa dɔ o la ɖonɛ koŋ ɖua wo ɖokuiwo dzi eɖanye gbɔdɔdɔ fe dzodzro kae nyɔ ɖe wo me o. Wotea ŋu kpɔa dzidzɔ le agbe me, eye ame siwo ŋutsu kple ŋutsu alo nyɔnu kple nyɔnu fe dɔdɔ fe dzodzro ɖea fu na hã ate ŋu awɔ esia ne wodi be yewoadze Mawu ŋu.
Srɔ̃ Nu Geɖe Wu
BIBLIASƆSRƆ̃ ƑE DƆDEASIWO
Ale Si Nàɖu Tetekpɔ Dzi
Esi wote Yosef kpɔ be wòawɔ matre la, nu kae kpe ɖe eŋu be wòwɔ nu si sɔ?


text:
Nu Ka Tae Tsɔtsiwo Sɔ Gbɔ Alea Gbegbe?
Ale si Biblia ɖo eŋui
Amewo zã Yesu fe nufiafiawo tsɔ ɖo tsɔtsi geɖe siwo gblɔna be Kristotɔwoe yewonye. Gake Biblia ɖee fia be Kristo-ha vavã ɖeka koe li. Na míakpɔ susu etɔ̃ siwo tae míefo nya ta alea la ɖa.
Yesu gblɔ be yefiaa “nyatefe la,” eye Kristotɔ gbãtɔwo yɔa wofe subɔsubɔha be “nyatefe la.” (Yohanes 8:32; 2 Petro 2:2; 2 Yohanes 4; 3 Yohanes 3) Nyagbɔgblɔ sia ɖee fia be ame siwo fe nufiafia mewɔ ɖeka kple Yesu fe nufiafiawo o la menye Kristotɔ vavãwo o.
Biblia gblɔ be ele be Kristotɔwo katã fe “nu nasɔ.” (1 Korintotɔwo 1:10) Ke hã tsɔtsi geɖeawo fe nu mesɔna le wofe nufiafiawo me o. Wofe nu mesɔna le nufiafia bɔbɔetɔwo kekeake abe nu si Kristotɔnyenye fia ene gɔ̃ hã me o. Kristo-ha siawo katã mate ŋu anye vavãtɔwo o.
—1 Petro 2:21.
Yesu gblɔe ɖi be ame geɖewo agblɔ be yewonye Kristotɔwo evɔ womawɔ ɖe yefe sededewo dzi o. Egblɔe be yeagbe ame siawo tɔgbi. (Mateo 7:21-23; Luka 6:46) Subɔsubɔhakplɔla siwo tɔ tsi nufiafia vavãtɔ la le woawo ŋutɔwo fe viɖewo ta la aflu ame aɖewo. (Mateo 7:
15) Gake ame bubuwo ya ŋutɔwoe tiae be yewoanɔ alakpa Kristo-hawo me, ale be woagblɔ nu siwo yewodi be yewoase la na yewo, ke menye nyatefe si le Biblia me la o. —2 Timoteo 4: 3, 4.
Yesu gblɔe ɖi le efe lododo si ku ɖe lu kple gbe vɔ̃ɖiwo ŋu me be ame geɖewo ade megbe tso Kristotɔnyenye gbɔ (alo agbe xɔse). (Mateo 13:24-
Yesu gagblɔe ɖi hã be vovototo si le Kristo-ha vavã la kple alakpatɔawo dome la ava dze fãa mlɔeba. Esia va eme le míafe ɣeyiɣi sia si nye “nuɖoanyi sia fe nuwuɣi” la me.—Mateo 13:30, 39.


text:
Yesue Nye Mawu Ŋusẽkatãtɔa?
Ale si Bibia ɖo eŋui
Yesu fe futɔwo tsɔ nya ɖe eŋu be etsɔ eɖokui sɔ kple Mawu. (Yohanes 5:18; 10:30-33) Ke hã Yesu megblɔ kpɔ be yele tasɔsɔ me kple Mawu Ŋusẽkatãtɔ la o. Egblɔ be: “
Fofo la lolo wum.”—Yohanes 14:28.
Yesu yomedzelawo mebu Yesu be esɔ kple Mawu Ŋusẽkatãtɔ la o. Le kpɔɖeŋu me, apostolo Paulo ŋlɔ ɖi be esi wofɔ Yesu ɖe tsitre megbe la, “
Mawu [do Yesu] ɖe dzi wòle nɔfe kɔkɔ aɖe.” Eme kɔ fãa be Paulo mebui be Yesue nye Mawu Ŋusẽkatãtɔ la o. Ne menye nenema o la, aleke wɔ Mawu agado Yesu ɖe dzi wòava nɔ ɖofe kɔkɔ?—Filipitɔwo 2:9.


text:
NU VEVI SIWO NANA ƑOMEWO KPƆA DZIDZƆ
Mɔfiamewo Na Ƒome Siwo Me Atikɔmeviwo Le
MARGARET, * SI LE AUSTRALIA, SI SI ATIKƆMEVIWO LE: ‘Ðeviawo dada gblɔ na wo be woagawɔ nya siwo magblɔ na wo la fe ɖeke dzi o, ne megblɔ na wo be, “Miɖo ŋku edzi miaklɔ nu me” teti gɔ̃ hã.’ Margaret kpɔe be nuwɔna ma gblẽ nu le yefe srɔ̃ɖeɖea ŋu.
Ƒome siwo me atikɔmeviwo le la doa go kuxi sesẽ siwo meɖea fu na fome bubuwo o le nuwɔwɔ kple ame siwo mele fomea me o me. * Zi geɖe la, ehiãna be dzila siwo si atikɔmeviwo le la nado ka kple dzila kemɛa le ɖeviawo sasrã kpɔ, hehenana wo kple wo dzi kpɔkpɔ me. Ate ŋu asesẽ na xɔlɔ̃wo kple fometɔwo hã be woadze ŋku ɖe fometɔ yeyeawo ŋu. Kpɔ ale si Biblia fe aɖaŋuɖoɖowo ate ŋu akpe ɖe wò fomea ŋu miakpɔ kuxi siawo gbɔe ɖa.
KUXI GBÃTƆ: NUWƆWƆ KPLE ÐEVIA DZILA KEMƐA
Judith si le Namibia, si si atikɔmeviwo le la gblɔ be: “Ðeviawo dada gblɔ na wo gbe ɖeka be wo fofo srɔ̃ yeyea ko menye, eye vi siwo míadzi la menye wo nɔviwo o. Efe nyawo te ɖe dzinye ŋutɔ, elabena melɔ̃ viawo abe nye ŋutɔ vinyewoe wonye ene.”
Ƒome ŋuti nunyalawo lɔ̃ ɖe edzi be ɖeviawo fe kadodo kple wo dzila kemɛa ate ŋu ahe kuxi sesẽwo vɛ ahade mama fomea me. Zi geɖe la, ɖeviawo dada kpakple wo fofo srɔ̃ dome koŋue kuxia nɔna. Nu kae ate ŋu akpe ɖe wo ŋu?
Kuxia gbɔkpɔnu: Ðo seɖofe siwo sɔ. Ne èdze agbagba be yeaxe mɔ na dzila kemɛa be wòagado ka aɖeke kple ɖeviawo o la, ate ŋu ate ɖe wo dzi. * Wɔfe vevi aɖe le ɖeviawo dzilawo, ame ‘siwo dzi wo’ la si woawɔ le ɖeviawo fe agbe me. (Lododowo 23:22, 25) Ke hã ne èɖea mɔ na dzila kemɛa wòdea nu wò fomea fe nyawo me fũu akpa la, esia ate ŋu aɖe fu na srɔ̃wò yeyea alo aku dzi nɛ gɔ̃ hã. Dze agbagba nàda asɔ, ɖo seɖofe siwo sɔ be nàkpɔ wò srɔ̃ɖeɖea ta, ke hã nàyi edzi awɔ nu aduadu kple dzila kemɛa le afi siwo wòanya wɔ le.
MƆFIAME NA DZILAWO
Ne èle nu fom kple srɔ̃wò tsãtɔa la, na dzeɖoɖoa naku ɖe mia viwo koŋ ŋu eye migafo nu tso nya bubuwo ŋu fũu o. Le kpɔɖeŋu me, àte ŋu abiae ŋuɖɔɖotɔe be ɖe wòanya wɔ be wòaɖo ɣeyiɣi ɖi ɖe kafofo ŋu le ŋkekea me hã. Zi geɖe la, esia dea ame dzi wu be woafo ka ɣesiaɣi ko alo esime zã tsi.
Ne menye gbɔwòe ɖeviawo le o la, ɖewohĩ àte ŋu ato kafofo, lɛtaŋɔŋlɔ, nyatakakaɖoɖoɖa to asitelefon dzi, alo e-mail dzi anɔ kadodo me kpli wo. (5 Mose 6:6, 7) Ame aɖewo wɔa videokadodowo ŋu dɔ gɔ̃ hã. Àte ŋu ato mɔ siawo dzi anya viwòwo fe hiahiãwo kple kuxiwo ahana kpekpeɖeŋu wo wu ale si nèsusui gɔ̃ hã.
MƆFIAME NA ÐEVIAWO FOFO SRƆ̃
Na wòadze kɔtɛ be mèle agbagba dzem be yeaxɔ ɖe ɖeviawo dada tefe o atsɔ aɖee afia be ‘yese veve ɖe enu.’ (1 Petro 3:8) Ne gbɔwòe ɖeviawo le la, nɔ nu fom tso wo ŋu na wo dada edziedzi, vevietɔ nu nyui siwo wowɔna. (Lododowo 16:24) Bia aɖaŋuɖoɖo tso egbɔ, eye nàda akpe nɛ ne eɖo aɖaŋu aɖe na wò.
Mèganɔ lɔlɔ̃ ɖem fia ɖeviawo fũu le wo dada ŋkume o. Beverly, si le United States, si si atikɔmeviwo le la gblɔ be: “Ðeviawo di be yewoanɔ yɔyem be Dada. Míelɔ̃ ɖe edzi be woayɔm nenema ne míele afe me, gake womayɔm be Dada ne wole wo dada, Jane, alo efe fometɔwo gbɔ o. Mía kple Jane dome va le nyuie le afɔɖeɖe sia megbe. Mía kplii siaa míekpe ɖe ɖeviawo ŋu le wofe sukufefewo kple tsaɖiɖi fe ɖoɖo siwo sukua wɔ na wo la gɔ̃ hã me.”
MƆFIAME SIWO ANA ÐEVIAWO DZILAWO KPLE WO FOFO ALO WO DADA SRƆ̃ DOME NANƆ NYUIE
Mègagblɔ nya aɖe si mesɔ o la le ɖeviawo dzila alo wo fofo alo wo dada srɔ̃ yeyea ŋu wòage ɖe ɖeviawo fe to me gbeɖe o. Ele bɔbɔe be woagblɔ ame kemɛa ŋu nya gbegblẽ, gake esia tena ɖe ɖeviwo dzi ŋutɔ. Eye màte ŋu anya ɣeyiɣi si me woyina wò nyaa gblɔ ge na ame kemɛa alo ale si woyina egblɔ gee o. (Nyagblɔla 10:20) Ne ɖevia gblɔ be dzila kemɛa, alo ye fofo alo ye dada srɔ̃ yeyea gblẽ ŋuwò la, na wò susu nanɔ ɖevia fe seselelãme koŋ ŋu. Ðewohĩ àte ŋu agblɔ be: “Ete ɖe dzinye be egblɔ nya ma nèse. Ðe dawò do dziku ɖe ŋunye tae, eye ɣeaɖewoɣi ne amewo do dziku la, wogblɔa nya siwo mesɔ o.”
Midze agbagba miana sededewo kple hehenana nato mɔ ɖeka le afe evea siaa me. Ne esia manya wɔ o la, midze agbagba miaɖe nu me na ɖeviawo, gake migada ame kemɛa ɖe anyi o. Bu kpɔɖeŋu sia ŋu kpɔ:
Ðeviawo fofo srɔ̃: Kɔku, meɖe kuku tsɔ papahũa yi ɖasia.
Kɔku: Le Dada fe me la, míedanɛ ɖe anyigba eye eya ŋutɔ sianɛ.
Ðeviawo fofo srɔ̃ (dzikutɔe): Kuviawɔwɔe nye ema fiam wòle wò.
Ðe ŋuɖoɖo si gbɔna masɔ wu oa?
Ðeviawo fofo srɔ̃ (tufafatɔe): Oo, nenema? Le afi sia ya, míawo ŋutɔwoe siaa wo.
Dze agbagba be nàgawɔ ɖoɖo na viwòawo ɖe nu bubu aɖe wɔwɔ ŋu le ɣeyiɣi si me woayi aɖasrã dzila kemɛa kpɔ la dzi o. (Mateo 7:12) Ne màte ŋu awɔ asitɔtrɔ le ɖoɖowɔɖia ŋu o la, ke bia mɔ le dzila kemɛa gbɔ hafi nàgblɔ ɖoɖoa ŋu nya na ɖeviawo.
TE MƆNU SIA KPƆ: Wɔ ɖe mɔfiame siawo dzi ne ègado go srɔ̃wò srɔ̃ tsãtɔa alo ame si srɔ̃wò tsãtɔa ɖe fifia:
Kpɔ efe ŋkume eye nàko alɔgbɔnu. Ƒo asa na hũɖeɖe, moyɔyɔ, alo ŋkutetre.
Yɔ eŋkɔ nàdo gbe nɛ. Le kpɔɖeŋu me, àte ŋu agblɔ be, “Ami, ŋdi na wò.”
Ne hadomee miele la, ɖo dze kple eya hã.
KUXI EVELIA: NUWƆWƆ KPLE VI TSITSIWO
Agbalẽ si nye Step Wars gblɔ be nyɔnu aɖe fa konyi be ye srɔ̃ dea via tsitsiwo dzi eye medina be yealɔ̃ ɖe edzi be womewɔa nu ɖe ye ŋu nyuie o. Egblɔ be: “Esia kua dzi nam ŋutɔ.” Aleke nàwɔ be mia kple viwò tsitsiwo dome fomedodo nagagblẽ nu le wò srɔ̃ɖeɖea ŋu o?
Kuxia gbɔkpɔnu: Se veve ɖe ame nu. Biblia gblɔ be: “Ame aɖeke neganɔ ye ŋutɔ fe nyonyo [ko] dim o, ke ame bubu tɔ boŋ.” (1 Korintotɔwo 10:24) Dze agbagba nàse ame kemɛa fe seselelãmewo gɔme eye nàse veve ɖe enu. Atikɔmevi tsitsiwo ate ŋu anɔ vɔvɔ̃m be yewo dzilaa magava lɔ̃ yewofe nya o. Alo woate ŋu ase le wo ɖokuiwo me be ne yewokɔ mo ɖe yewo dzila srɔ̃ la, anye nutefemawɔmawɔ na fome tsãtɔa. Azɔ hã dzilawo ate ŋu ase le wo ɖokuiwo me be nyahehe ɖe ɖeviawo ŋu anya wo ɖa le yewo ŋu.
Mègadze agbagba be yeafoe ɖe ɖeviawo nu be woalɔ̃ yefe nya o, ke boŋ ɖe mɔ esia nava le eɖokui si. Zi geɖe la, masɔ be nàfoe ɖe ame aɖe nu be wòalɔ̃ yefe nya kokoko o. (Hawo fe Ha 8:4) Eya ta dze agbagba nàda asɔ, eye mègakpɔ mɔ na nu geɖe fũu akpa le wò fomedodo kple wò atikɔmeviawo me o.
Menye ɣesiaɣie nàgblɔ wò susuwo alo ale si nèse le ɖokuiwò me o, nenye be womewɔ nu ɖe ŋuwò nyuie o gɔ̃ hã. (Lododowo 29:11) Ne ele sesẽm na wò ŋutɔ be nàɖu wò aɖe dzi la, do gbe ɖa abe ale si Israel Fia David wɔe ene, esi wògblɔ be: “Yehowa, ɖo dzɔla na nye nu, eye [nàdzɔ] nye nuyiwo fe mɔnu ŋu!”—Psalmo 141:3.
Ne mietiae be yewoanɔ afe si me wonyi ɖeviawo le me la, ɖewohĩ ale si gbegbe wofe dzi gaku ɖe afea ŋui la awɔ nuku na wò. Dze agbagba be màgawɔ asitɔtrɔ geɖe le afea me o, vevietɔ le wofe xɔwo me. Miate ŋu abu eŋu kpɔ hã be ɖe wòanyo wu be miaʋu ayi afe bubu me hã.
TE MƆNU SIA KPƆ: Ne wò atikɔmevi tsitsiawo yi edzi le fu ɖem na wò alo gbe bubudede ŋuwò la, gblɔ wò seselelãmewo na srɔ̃wòa eye nàɖo to nyuie ase efe susuwo. Mègafoe ɖe srɔ̃wòa nu be wòaɖɔ ɖeviawo ɖo o. Ke boŋ dze agbagba nàna gɔmesese ɖeka nanɔ mia si le nyaa ŋu. Ne miena ‘tamesusu ɖeka’ le mia si le nyaa ŋu ko la, miate ŋu awɔ nu aduadu ana nɔnɔmeawo naka ɖe eme.—2 Korintotɔwo 13:11.
KUXI ETƆ̃LIA: NUWƆWƆ KPLE ƑOMETƆWO KPLE XƆLƆ̃WO
Marion, si nye nyɔnu aɖe si le Canada, si si atikɔmeviwo le la gblɔ be: “Zi geɖe la, dzinyelawo naa nu vinyeŋutsuvia gake womenaa nu srɔ̃nye fe viawo ya o. Míawo ŋutɔwo míeflea nu na wo ɖe etefe, gake menye ɣesiaɣie ŋutetea nɔa mía ŋu o.”
Kuxia gbɔkpɔnu: Bu wò fome yeyea ŋu gbã. Na wò fometɔwo kple xɔlɔ̃wo nanya ale si gbegbe wò fome yeyea fe nyonyo le vevie na wòe. (1 Timoteo 5:8) Togbɔ be màte ŋu akpɔ mɔ be wò fometɔwo kple xɔlɔ̃wo nalɔ̃ wò fome yeyea me tɔwo enumake o hã la, àte ŋu abia tso wo si be woawɔ nu ɖe wo ŋu sɔsɔe ahaɖe ameŋububu afia. Na woanya ale si gbegbe wòate ɖe ɖeviawo dzii ne wometsɔ ɖe le eme na wo alo nyo dɔme na wo o.
Dze agbagba nàna kadodo nanɔ srɔ̃wò tsãtɔa dzilawo kple viwòwo dome. Vidada aɖe si le England, si ŋkɔe nye Susan, gblɔ be: “Esi srɔ̃nye ku ɣleti 18 megbe la, meɖe ŋutsu bubu, eye esesẽ na tonye kple lɔ̃xonye tsãtɔawo be woakɔ ŋkume ɖe srɔ̃nye yeyea. Gake esi míeva le ha dem kpli wo edziedzi, míenana ɖeviawo foa ka na wo, eye míedaa akpe na wo ɖe wofe kpekpeɖeŋu ta la, nɔnɔmeawo va ka ɖe eme.”
TE MƆNU SIA KPƆ: Kpɔe ɖa be mia kple xɔlɔ̃ alo fometɔ kawo domee mele vivim o hã, eye mia kple srɔ̃wò miadzro ale si miate ŋu adzra mia kpli wo dome ɖo la me.
Mia kple ame siwo mele míafe fomea me o la dome kadodowo ate ŋu ana kuxiwo naɖo fomea me. Gake ne miewɔ Ŋɔŋlɔawo me aɖaŋuɖoɖowo dzi la, yayra sia si fe ŋugbe Biblia do la ate ŋu asu miafe fomea si: “Nunya wotsɔna tua xɔe, gɔmesese wotsɔna lia kee.”—Lododowo 24:3.
^ mm. 3 Míetrɔ ŋkɔ aɖewo.
^ mm. 4 Àte ŋu axlẽ nu tso ale si nàkpɔ kuxi bubuwo gbɔe ŋu le April 2012 fe yevugbe me Nyɔ! fe ŋgɔdonyati siwo fe tanyae nye “Secrets of Successful Stepfamilies” me. Yehowa Ðasefowoe tae.
^ mm. 8 Gake ne dzila kemɛa zãa dzugbewo alo efe nuwɔnawo ɖee fia be eɖo vɔ̃ ɖe ta me la, ɖewohĩ ahiã be nàɖe kadodoa dzi akpɔtɔ le wò fomea fe dedienɔnɔ ta.
BIA ÐOKUIWÒ BE . . .
Aleke mawɔ mía kple srɔ̃nye srɔ̃ tsãtɔ dome nanɔ nyuie?
Aleke míate ŋu akpe ɖe fometɔwo kple xɔlɔ̃wo ŋu be woagagblẽ nu le míafe fomea ŋu le wofe manyamanya me o?


text:
TA WUIADRE
Gbedodoɖa Ƒe Mɔnukpɔkpɔ Xɔasi La
1, 2. Nu ka tae nèsusui be gbedodoɖa nye nunana tɔxɛ, eye nu ka tae wòle be míanya nu si Biblia fia tso gbedodoɖa ŋu?
MÍAƑE anyigba le nyaŋui ŋutɔ ne wotsɔe sɔ kple xexe gbahoo sia. Ne Yehowa da ŋku kpɔ anyigba dzi la, amegbetɔ siwo katã le edzi la dzena nɛ ko abe tsigege toŋtoŋ le tɔkpo ŋu ene. (Psalmo 115:15; Yesaya 40:15) Togbɔ be míele nyaŋui ŋutɔ ne wotsɔ mí sɔ kple xexe gbahoo sia hã la, Psalmo 145:18, 19 gblɔ be: “Yehowa tsɔ ɖe ame siwo katã yɔnɛ la gbɔ, ɛ̃, ɖe ame siwo katã yɔnɛ le nyatefe me la gbɔ. Ewɔa ame siwo vɔ̃nɛ la fe didi dzi na wo; esea wofe ɣlidodo, eye wòxɔna na wo.” Mɔnukpɔkpɔ gã kae nye esi! Yehowa mía Wɔla Ŋusẽkatãtɔ la di be yeate ɖe mía ŋu ahaɖo to míafe gbedodoɖawo. Vavãe, mɔnukpɔkpɔ xɔasi aɖee gbedodoɖa nye, enye nunana tɔxɛ aɖe si Yehowa na mía dometɔ ɖe sia ɖe.
2 Gake ne míedo gbe ɖa le mɔ si dzea eŋu nu koe wòase míafe gbedodoɖawo. Aleke míawɔ esiae? Na míakpɔ nya si Biblia gblɔ tso gbedodoɖa ŋu la ɖa.
NU KA TAE WÒLE BE NÀDO GBE ÐA NA YEHOWA?
3. Nu ka tae wòle be nàdo gbe ɖa na Yehowa?
3 Yehowa di be nàdo gbe ɖa alo aɖo dze kpli ye. Aleke míewɔ nya? Taflatsɛ xlẽ Filipitɔwo 4:6, 7. Bu nya dedzifoname siawo ŋu kpɔ. Ame si nye xexe gbahoo sia fe Dziɖula tsɔ ɖe le eme na wò vevie, eye wòdi be nàgblɔ wò kuxiwo kple ale si nèsena le ɖokuiwò me na ye.
4. Aleke gbedodoɖa na Yehowa edziedzi ana wò kplii dome xɔlɔ̃wɔwɔa me nasẽ ɖe edzii?
4 Gbedodoɖa nana be mí kple Yehowa dome nɔa kplikplikpli. Ne xɔlɔ̃wo gblɔa wofe susuwo, wofe dzimaɖitsitsiwo kple seselelãmewo na wo nɔewo la, wofe xɔlɔ̃wɔwɔa me sẽna ɖe edzi. Nenema tututue wòle le gbedodoɖa na Yehowa hã gome. Egblɔ efe susuwo, seselelãmewo kple nu siwo wògbɔna wɔwɔ ge le etsɔme hã na wò le Biblia me. Àte ŋu ana wòanya wò dzimenyawo ne èfoa nu kplii edziedzi. Ne èle esia wɔm la, wò kple Yehowa dome xɔlɔ̃wɔwɔa me anɔ sesẽm ɖe edzi.—Yakobo 4:8.
NU KAE WÒLE BE MÍAWƆ ALE BE MAWU NAÐO TO MÍAƑE GBEDODOÐAWO?
5. Aleke míewɔ nya be Yehowa mesea gbedodoɖa ɖe sia ɖe o?
5 Ðe Yehowa sea gbedodoɖa ɖe sia ɖea? Ao. Yehowa gblɔ na Israel-viwo le nyagblɔɖila Yesaya fe ɣeyiɣia me be: “Ne mieli kɔ gbedodoɖawo gleglegle hã la, nyemele wo se ge o; elabena ʋu yɔ asi me na mi.” (Yesaya 1:15) Eya ta ne míekpɔ nyuie o la, míate ŋu awɔ nu siwo agblẽ mí kple Yehowa dome, eye esia awɔe be mase míafe gbedodoɖawo o.
6. Nu ka tae xɔse le vevie? Aleke nàɖee afia be xɔse le ye si?
6 Ne míedi be Yehowa nase míafe gbedodoɖawo la, ele be míaxɔ eya amea dzi ase. (Marko 11:24) Apostolo Paulo gblɔ be: “Ne xɔse mele ame si o la, mate ŋu adze Mawu ŋu nyuie o, elabena ele be ame sia ame si tena vaa Mawu gbɔ la naxɔe ase be eli, eye wònyea tefeɖola na ame siwo dinɛ vevie la.” (Hebritɔwo 11:6) Gake menye gbɔgblɔ ko be míexɔ edzi see nye nya o. Ehiã be míanɔ to ɖom Yehowa gbe sia gbe atsɔ aɖee afia kɔtɛe be míexɔ edzi se.—Xlẽ Yakobo 2:26.
7. (a) Nu ka tae wòle be míabɔbɔ mía ɖokuiwo ahawɔ nu bubutɔe ne míele gbe dom ɖa na Yehowa? (b) Aleke míaɖee afia be míeɖia anukware ne míele gbe dom ɖa?
7 Ele be míabɔbɔ mía ɖokuiwo ahawɔ nu bubutɔe ne míele gbe dom ɖa na Yehowa. Nu ka tae? Ne mɔnukpɔkpɔ su mía si be míaɖo dze kple fia alo dukplɔla aɖe la, míawɔ nu le bubu me. Yehowae nye Mawu Ŋusẽkatãtɔ la, eya ta ɖe mele be míade bubu eŋu ahabɔbɔ mía ɖokuiwo geɖe wu ne míele dze ɖom kplii oa? (1 Mose 17:1; Psalmo 138:6) Ele be míaɖi anukware eye míado gbe ɖa na Yehowa tso dzi me, menye be míanɔ nya ɖeka tɔgbiwo gbugbɔ gblɔm edziedzi o.—Mateo 6:7, 8.
8. Ne míedo gbe ɖa tso nane ŋu la, nu ka hãe wògahiã be míawɔ?
8 Mlɔeba la, ne míedo gbe ɖa tso nane ŋu la, ele be míadze agbagba ɖe sia ɖe aɖe afɔ siwo hiã ku ɖe nu si ŋuti míele gbea dom ɖa le la ŋu. Le kpɔɖeŋu me, ne míedo gbe ɖa na Yehowa bia míafe gbe sia gbe nuhiahiãwo la, ke mele be míade asi atame ahanɔ mɔ kpɔm be Yehowa nawɔ nu sia nu na mí, evɔ wòhenye be ŋutete le mía ŋu míawɔ dɔ hafi o. Ele be míalɔ̃ awɔ dɔ ɖe sia ɖe si míate ŋu awɔ, eye míado vevie dɔ hã. (Mateo 6:11; 2 Tesalonikatɔwo 3:10) Alo ne míedo gbe ɖa na Yehowa be wòakpe ɖe mía ŋu míadzudzɔ nu manyomanyo aɖe wɔwɔ la, ele be míadze agbagba afo asa na nu sia nu si akplɔ mí ade nuwɔna ma me. (Kolosetɔwo 3:5) Azɔ na míadzro nya siwo amewo lɔ̃a biabia tso gbedodoɖa ŋu la dometɔ aɖewo me.
NYA SIWO AMEWO LƆ̃A BIABIA
9. Ame kae wòle be míado gbe ɖa na? Nu kae Yohanes 14:6 fia mí tso gbedodoɖa ŋu?
9 Ame kae wòle be míado gbe ɖa na? Yesu fia eyomedzelawo be woado gbe ɖa na “Mía Fofo si le dzifowo.” (Mateo 6:9) Egagblɔ hã be: “Nyee nye mɔ la kple nyatefe la kpakple agbe la. Ame aɖeke mevaa Fofo la gbɔ o, negbe to dzinye ko.” (Yohanes 14:6) Eya ta ele be míado gbe ɖa na Yehowa ɖeka ko to Yesu dzi. Nu kae wòfia be míado gbe ɖa to Yesu dzi? Hafi Yehowa naɖo to míafe gbedodoɖawo la, ele be míade bubu ɖofe tɔxɛ si Yehowa na Yesu la ŋu. Abe ale si míesrɔ̃e va yi ene la, Yesu va anyigba dzi be yeava ɖe mí tso nu vɔ̃ kple ku si me. (Yohanes 3:16; Romatɔwo 5:12) Yehowa ɖo Yesu wòzu Nunɔlagã kple Ʋɔnudrɔ̃la hã.—Yohanes 5:22; Hebritɔwo 6:20.
10. Ðe wòle be míanɔ nɔnɔme tɔxɛ aɖe me hafi ado gbe ɖa? Ðe eme.
10 Ðe wòhiã be míanɔ nɔnɔme tɔxɛ aɖe me hafi ado gbe ɖa? Ao. Yehowa mebia tso mía si be míadze klo, anɔ anyi alo anɔ tsitrenu hafi ado gbe ɖa o. Biblia fia mí be míate ŋu afo nu kple Yehowa le nɔnɔme ɖe sia ɖe si ɖe bubu fia la me. (1 Kronika 17:16; Nehemiya 8:6; Daniel 6:10; Marko 11:25) Menye nɔnɔme si me míele hafi do gbe ɖa lae le vevie na Yehowa o, ke boŋ ele be susu nyui nanɔ mía si ne míele gbe dom ɖa. Míate ŋu ado gbe ɖa wòaɖi eye míate ŋu adoe ɖa le susu me hã ɣesiaɣi le afi sia afi le ŋkeke me loo alo zã me. Ne míedo gbe ɖa na Yehowa la, ele be míaka ɖe edzi be esee ne meɖi ame bubuwo se o hã.—Nehemiya 2:1-6.
11. Nu kawoe míate ŋu abia Yehowa le míafe gbedodoɖawo me?
11 Nu kawoe míate ŋu ado gbe ɖa abia? Míate ŋu ado gbe ɖa abia nu sia nu si dze Yehowa ŋu. Biblia gblɔ be: “Nu sia nu si míabia wòawɔ ɖeka kple efe lɔlɔ̃nu la, aɖo to mí.” (1 Yohanes 5:14) Ðe míate ŋu ado gbe ɖa abia nu siwo ka míawo ŋutɔwoa? Ɛ̃. Ele be gbedodoɖa na Yehowa nanɔ abe ale si míeɖoa dze kple mía xɔlɔ̃ veviwo ene. Míate ŋu agblɔ nu sia nu si le míafe susu kple dzi me nɛ. (Psalmo 62:8) Míate ŋu ado gbe ɖa abia be wòana efe gbɔgbɔ kɔkɔe triakɔ la mí ne wòakpe ɖe mía ŋu míawɔ nu si sɔ. (Luka 11:13) Míate ŋu abia Yehowa be wòana nunya mí ale be míatso nya me le mɔ nyuitɔ nu, eye míate ŋu ado gbe ɖa abia be wòado ŋusẽ mí míanɔ te ɖe nɔnɔme sesẽwo nu. (Yakobo 1:5) Míate ŋu abia Yehowa be wòatsɔ míafe nu vɔ̃wo ake mí. (Efesotɔwo 1:3, 7) Míate ŋu ado gbe ɖa ɖe ame bubuwo ta, siwo dometɔ aɖewoe nye míafe fometɔwo kple nɔvi siwo le hamea me.—Dɔwɔwɔwo 12:5; Kolosetɔwo 4:12.
12. Nu kawoe nye nu vevitɔ siwo wòle be míabia le gbedodoɖa me?
12 Nu kawoe nye nu vevitɔ siwo ŋu wòle be míado gbe ɖa le? Woawoe nye Yehowa kple efe lɔlɔ̃nu. Ele be míada akpe na Yehowa tso dzi me ɖe nu siwo katã wòwɔ na mí ta. (1 Kronika 29:10-13) Míenya esia, elabena esi Yesu nɔ anyigba dzi la, efia efe nusrɔ̃lawo ale si woado gbe ɖae. (Xlẽ Mateo 6:9-13.) Egblɔ na wo be ele be woabia gbã be Mawu fe ŋkɔ ŋuti nakɔ alo woawɔe kɔkɔe. Eyome Yesu ɖee fia be ele be míado gbe ɖa abia be Mawu Fiaɖufea nava eye woawɔ Yehowa fe lɔlɔ̃nu le anyigba blibo la dzi. Yesu ɖee fia be ne míebia nu vevi siawo vɔ hafi míabia míafe nuhiahiãwo. Ne míetsɔ Yehowa kple efe lɔlɔ̃nu wɔwɔ ɖo nɔfe gbãtɔ le míafe gbedodoɖawo me la, míeɖea nu siwo le vevie na mí wu la fiana.
13. Ɣeyiɣi didi kae wòle be míafe gbedodoɖawo naxɔ?
13 Ɣeyiɣi didi kae wòle be míafe gbedodoɖawo naxɔ? Biblia megblɔe o. Míafe gbedodoɖawo ate ŋu anɔ kpuie alo adidi, anɔ te ɖe nɔnɔmea dzi. Le kpɔɖeŋu me, míate ŋu ado gbe kpui aɖe ɖa hafi aɖu nu, gake míate ŋu ado gbe ɖa wòadidi wu ne míele akpe dam na Yehowa alo le míafe dzimenyawo gblɔm nɛ. (1 Samuel 1:12, 15) Mímadi be míado gbe legbewo ɖa kple susu be amewo nakafu mí abe ale si ame aɖewo wɔe le Yesu fe ŋkekea me ene o. (Luka 20:46, 47) Gbedodoɖa siawo tɔgbi medzea Yehowa ŋu o. Nu si le vevie na Yehowae nye be míado gbe ɖa tso dzi me.
14. Zi nenie wòle be míado gbe ɖa, eye nu kae esia fia mí tso Yehowa ŋu?
14 Zi nenie wòle be míado gbe ɖa? Yehowa kpe mí be míanɔ gbe dom ɖa na ye edziedzi. Biblia gblɔ be ele be ‘míanɔ gbedodoɖa dzi,’ ‘míanɔ gbedodoɖa dzi ɖaa’ eye ‘míanɔ gbedodoɖa dzi ɣeawokatãɣi.’ (Mateo 26:41; Romatɔwo 12:12; 1 Tesalonikatɔwo 5:17) Yehowa le klalo ɣesiaɣi be yeaɖo to mí. Míate ŋu ada akpe nɛ gbe sia gbe ɖe efe lɔlɔ̃ kple efe dɔmenyonyo ta. Míate ŋu abia mɔfiame, ŋusẽ kple akɔfafa tso egbɔ. Ne míedea asixɔxɔ mɔnukpɔkpɔ vevi si su mía si be míado gbe ɖa na Yehowa ŋu la, míawɔ mɔnukpɔkpɔ ɖe sia ɖe ŋu dɔ anɔ dze ɖom kplii.
15. Nu ka tae wòle be míaɖe “amen” le gbedodoɖa fe nuwuwu?
15 Nu ka tae wòle be míaɖe “amen” le gbedodoɖa fe nuwuwu? Nya “amen” fia “neva eme,” alo “nenɔ alea.” Míetoa esia dzi ɖenɛ fiana be nya siwo míegblɔ le gbedodoɖa me tso dzi me na mí vavã. (Psalmo 41:13) Biblia fia mí be enyo be míaɖe “amen” le susu me alo míagblɔe wòaɖi le gbe siwo wodo ɖa le dutofo fe nuwuwu atsɔ aɖee afia be míeda asi ɖe nya siwo wogblɔ le gbedodoɖaawo me dzi.—1 Kronika 16:36; 1 Korintotɔwo 14:16.
ALE SI MAWU ÐOA MÍAƑE GBEDODOÐAWO ŊU
16. Ðe Yehowa ɖoa to míafe gbedodoɖawo nyatefea? Ðe eme.
16 Ðe Yehowa ɖoa to míafe gbedodoɖawo nyatefea? Ɛ̃. Biblia yɔ Mawu be “Gbedodoɖasela.” (Psalmo 65:2) Yehowa sea gbe siwo ame miliɔn geɖewo dona ɖa tso dzi blibo me la eye wòɖoa wo ŋu le mɔ vovovowo nu.
17. Aleke Yehowa toa mawudɔlawo kple esubɔla siwo le anyigba dzi la dzi ɖoa míafe gbedodoɖawo ŋui?
17 Yehowa toa mawudɔlawo kple esubɔla siwo le anyigba dzi la dzi ɖoa míafe gbedodoɖawo ŋu. (Hebritɔwo 1:13, 14) Ame siwo do gbe ɖa bia be Yehowa nakpe ɖe yewo ŋu yewoase Biblia gɔme eye etefe medidi o Yehowa Ðasefowo va wo gbɔ la fe kpɔɖeŋu geɖewo li. Biblia ɖee fia be mawudɔlawo le gome kpɔm le gbefãɖeɖe “nya nyui” la le anyigba katã dzi fe dɔa me. (Xlẽ Nyaɖeɖefia 14:6.) Eye mía dometɔ geɖewo míedo gbe ɖa na Yehowa tso kuxi alo hiahiã aɖe koŋ ŋu eye nɔvi Kristotɔ aɖe va kpe ɖe mía ŋu kpɔ.—Lododowo 12:25; Yakobo 2:16.
18. Aleke Yehowa toa gbɔgbɔ kɔkɔea kple Biblia dzi ɖoa míafe gbedodoɖawo ŋui?
18 Yehowa toa gbɔgbɔ kɔkɔea dzi ɖoa míafe gbedodoɖawo ŋu. Ne míedo gbe ɖa na Yehowa be wòakpe ɖe mía ŋu míanɔ te ɖe kuxi aɖe nu la, ate ŋu ato efe gbɔgbɔ kɔkɔea dzi afia mɔ mí ahado ŋusẽ mí. (2 Korintotɔwo 4:7) Yehowa toa Biblia hã dzi ɖoa míafe gbedodoɖawo ŋu henaa nunya si hiã la mí be míate ŋu atso nya me le mɔ nyuitɔ nu. Ne míexlẽa Biblia la, míate ŋu ake ɖe mawunyakpukpui aɖewo ŋu siwo akpe ɖe mía ŋu. Yehowa ate ŋu aʋã ame aɖe wòaɖo nya ŋu agblɔ nya aɖe si tututu míehiã la le kpekpeawo me alo aʋã hamemetsitsi aɖe wòagblɔ Biblia me nya aɖe atsɔ ade dzi fo na mí.—Galatiatɔwo 6:1.
19. Nu ka tae wòate ŋu awɔ na mí be Yehowa meɖo míafe gbedodoɖawo ŋu o?
19 Gake ɣeaɖewoɣi la, míate ŋu abia mía ɖokui be, ‘Nu ka tae Yehowa mekpɔ ɖo nye gbedodoɖawo ŋu nam haɖe o?’ Ðo ŋku edzi be enya ɣeyiɣi nyuitɔ kple ale si wòaɖo míafe gbedodoɖawo ŋui. Enya nu siwo hiã mí. Ahiã be míanɔ gbedodoɖa dzi ɣeyiɣi didi aɖe atsɔ aɖee afia be nu si biam míele la le vevie na mí eye míexɔ eya amea dzi se vavã. (Luka 11:5-10) Ɣeaɖewoɣi la, Yehowa ɖoa míafe gbedodoɖawo ŋu le mɔ si míele mɔ kpɔm na o nu. Le kpɔɖeŋu me, míate ŋu ado gbe ɖa tso kuxi aɖe ŋu, gake le esi Yehowa naɖe kuxia ɖa tefe la, ate ŋu ana ŋusẽ si míehiã atsɔ anɔ te ɖe kuxia nu boŋ la mí.—Xlẽ Filipitɔwo 4:13.
20. Nu ka tae wòle be míanɔ gbe dom ɖa na Yehowa edziedzi?
20 Mɔnukpɔkpɔ xɔasi ka gbegbee nye esi Yehowa na mí! Míate ŋu aka ɖe edzi be aɖo to mí. (Psalmo 145:18) Eye zi ale si míele gbe dom ɖa na Yehowa tso dzi me la, mí kplii fe xɔlɔ̃wɔwɔa me anɔ sesẽm ɖe edzi.


text:
Nu Kae Biblia Ƒe Ɣeyiɣikɔntabubuwo Ðe Fia Tso Ƒe 1914 Ŋu?
Ale si Biblia ɖo eŋui
Biblia fe ɣeyiɣikɔntabubuwo ɖee fia be woɖo Mawu Fiaɖufea anyi le dzifo le fe 1914 me. Esia dze le Biblia-gbalẽ si nye Daniel fe ta 4 me.
Nyagblɔɖia me nya veviwo. Mawu na Babilon-fia Nebukadnezar ku drɔ̃e si nye nyagblɔɖi. Ekpɔ ati gã aɖe le drɔ̃ea me, eye wolã ati la fu anyi. Woxe mɔ na efe takpoea be magadze o “ɣeyiɣi adre.” Le esia megbe la, ati la agadze ake.
Nyagblɔɖia fe emevava gbãtɔ. Ati gã la le tsitre ɖi na Fia Nebukadnezar ŋutɔ. (Daniel 4:
Nu siwo ɖo kpe edzi be ele be nyagblɔɖia nava eme le mɔ si lolo wu nu. Nu si koŋ tae wogblɔ nya sia ɖi ɖo lae nye be “agbagbeawo nanyae be Dzifoʋĩtɔ lae nye Dziɖula si kpɔ ŋusẽ ɖe amegbetɔwo fe fiaɖufewo dzi, eye ame si dze eŋu la, eyae wòtsɔnɛ nana, eye wòtsɔa ame tsɛtɔ le amegbetɔwo dome gɔ̃ hã ɖoa enu.” (Daniel 4:17) Fia Nebukadnezar dadala mae Mawu di be yeatsɔ dziɖuɖu ma ana mlɔeba? Ao, elabena Mawu ɖee fia Fia Nebukadnezar le drɔ̃e aɖe si nye nyagblɔɖi me do ŋgɔ xoxo be fiaɖufe sia mayi ɖe eya ŋutɔ loo alo amegbetɔwo fe dziɖula bubu aɖeke si me o. Ke boŋ Mawu “aɖo fiaɖufe aɖe anyi, si matsrɔ̃ gbeɖegbeɖe o.”
Do ŋgɔ na nudzɔdzɔ ma la, Mawu ɖo fiaɖufe aɖe si tsi tre ɖi na efe dziɖuɖu ɖe anyigba dzi la anyi: eyae nye blema Israel. Mawu ɖe mɔ ‘wotsrɔ̃’ fiaɖufe ma elabena efe fiawo mewɔ nutefe nɛ o, gake egblɔe ɖi be yeatsɔ fiaɖufea ana “ame si tɔ wònye le se nu.” (Ezekiel 21:25-
Nu kae ati si ŋu wofo nu tsoe le Daniel 4 la fia? Wozãa atiwo tsɔ tsia tsitre ɖi na fiaɖufewo ɣeaɖewoɣi le Biblia me. (Ezekiel 17:22-
Nu kae atia lalã fu anyi fia? Abe ale si ko atia lalã fu anyi fia be Nebukadnezar maganye fia o va se ɖe ɣeyiɣi aɖe la, nenema kee wòfia hã be Mawu fe dziɖuɖu le anyigba dzi me atso hena ɣeyiɣi aɖe. Esia va eme esime Nebukadnezar va tsrɔ̃ Yerusalem, du si me Israel fiawo nɔa “Yehowa fe fiazikpui dzi” henyea Yehowa ŋutɔ tefenɔlawo le.
Nu kae “ɣeyiɣi adre” la le tsitre ɖi na? “Ɣeyiɣi adre” la le tsitre ɖi na ɣeyiɣi si Mawu ɖe mɔ na dukɔwo be woaɖu anyigba dzi esime fiaɖufe si Mawu ɖo la ɖeke meli ade nu wofe nyawo me o. Le Biblia fe ɣeyiɣikɔntabubu nu la, “ɣeyiɣi adre” la dze egɔme le October 607 Do Ŋgɔ Na Yesu, esime Babilontɔwo tsrɔ̃ Yerusalem. *
Ƒe nenie “ɣeyiɣi adre” la axɔ? Mate ŋu anye fe adre ŋutɔŋutɔ abe ale si wònɔ le Nebukadnezar gome ene o. Yesu na míekpɔ ŋuɖoɖoa esi wògblɔ be “dukɔwo atu afɔ Yerusalem [si le tsitre ɖi na Mawu fe dziɖuɖu] dzi va se ɖe esime dukɔwo fe ɣeyiɣi ɖoɖiawo nawu enu.” (Luka 21:24) “Dukɔwo fe ɣeyiɣi ɖoɖiawo” si nye ɣeyiɣi si Mawu ɖe mɔ be dukɔwo natu afɔ “Yerusalem dzi” kee nye “ɣeyiɣi adre” si nu wofo nu tsoe le Daniel ta 4. Esia fia be esime Yesu nɔ anyigba dzi gɔ̃ hã la, “ɣeyiɣi adre” la mekpɔ wu enu o.
Biblia kpe ɖe mía ŋu míenya ɣeyiɣi didi si “ɣeyiɣi adre” si wogblɔ ɖi la axɔ. Biblia gblɔ be ɣeyiɣi etɔ̃ kple afã fe didimee nye ŋkeke 1,260. “Ɣeyiɣi adre” nye ema fe tefe eve alo ŋkeke 2,520. (Nyaɖeɖefia 12:6, 14) Ne míezã nyagblɔɖi fe ɣeyiɣikɔntabubu si nye ‘ŋkeke ɖeka na fe ɖeka’ la, ke ŋkeke 2,520 tsi tre ɖi na fe 2,520. Eya ta “ɣeyiɣi adre” alo fe 2,520 wu enu le October 1914 me.
^ mm. 10 Ne èdi be yeaxlẽ nu geɖe wu tso nu si tae míezãa fe 607 Do Ŋgɔ Na Yesu ŋu la, kpɔ nyati si nye “Ɣekaɣie Wotsrɔ̃ Blema Yerusalem?
Srɔ̃ Nu Geɖe Wu
Nuka Tututue Nye Biblia fe Nufiafia?
“Ŋkeke Mamlɛawo” Mee Míele Nyatefea?
Kpɔ ale si nɔnɔme siwo amewo le ɖeɖem fia la ɖo kpe edzi be míele ‘ŋkeke mamlɛ’ siwo Biblia gblɔ ɖi me la ɖa.


text:
Nu Kae Mawɔ Be Dzinyelawo Naka Ðe Dzinye?
Nu si nàte ŋu awɔ
Bu nya siawo ŋu kpɔ: Ðe wò agbenɔnɔ na wòsesẽna dziwòlawo be woaka ɖe dziwòa?
Le kpɔɖeŋu me, Paulo ŋlɔ bena: “
Míedina be míawɔ nu le anukwareɖiɖi me le nuwo katã me.” (Hebritɔwo 13:18) Bia ɖokuiwò be, ‘Aleke gbegbee meɖia anukware na dzinyelawo le afi siwo meyina kple nu siwo mewɔna gbɔgblɔ na wo me?’
Lori
“
Menɔ e-mail ɖom ɖe ŋutsuvi aɖe si fe nu lé dzi nam la le adzame. Dzinyelawo va nya eye wogblɔ nam be madzudzɔ. Melɔ̃ na wo, gake nyemedzudzɔ o. Menɔ nu sia wɔwɔ dzi hena fe ɖeka. Meɖoa e-mail ɖe ŋutsuvia, dzinyelawo va nyana emegbe, meɖea kuku hegblɔna be nyemagawɔe o, gake megawɔnɛ ake. Esia va wɔe be dzinyelawo megate ŋu va kana ɖe dzinye kura o!”
Èsusu be nu ka tae Lori dzilawo megava kana ɖe edzi o?
Ne wòe nye Lori dzilawo la nu kae nàwɔ eye nu ka tae nàwɔ nenema?
Aleke nèbu be ele be Lori nawɔ nu esi edzilawo fo nu nɛ tso kuxia ŋu zi gbãtɔ megbe?
Beverly
“
Dzinyelawo mekana ɖe dzinye le nye hadede kple ŋutsuviwo me o, gake fifia mese nu si tae la gɔme. Menɔ ahiãmo ɖom na wo dometɔ eve aɖewo siwo tsi wum fe eve. Meɖoa dze kpli wo le telefon dzi hena gafofo geɖe, eye ne míeyi modzakaɖefewo la, nyemegaɖoa dze kple ame bubu aɖeke tsɔ wu woawo o. Dzinyelawo xɔ nye telefon le asinye ɣleti ɖeka sɔŋ, eye womeɖea mɔ nam be mayi tefe siwo ŋutsuvi siawo anɔ o.”
Ne wòe nye Beverly dzilawo la, nu kae nàwɔ eye nu ka tae nàwɔ nenema?
Èsusu be to siwo Beverly dzilawo he nɛ la sesẽ akpa? Nenye nenemae la, ke nu ka tae?
Nu kae wòle be Beverly nawɔ be edzilawo nagaka ɖe edzi?
Ale si nàwɔ woagaka ɖe dziwò
Nu si nàte ŋu awɔ
Gbã la, de dzesi nu siwo me dziwòlawo megakana ɖe dziwò le o.
Gbɔgbɔ va afe me ɖe game dzi
Nye ŋugbedodowo dzi wɔwɔ
Nuwɔwɔ ɖe game dzi pɛpɛpɛ
Gazazã nyuie
Afemedɔwo wɔwɔ ahawu wo nu
Fɔfɔ le aba dzi kaba
Nana be nye xɔdɔme nanɔ dzadzɛ
Nyatefetoto
Telefon alo kɔmpiuta zazã le mɔ nyuitɔ nu
Lɔlɔ̃ ɖe nye vodadawo dzi ahaɖe kuku
Bubuwo
Evelia, ɖoe wò taɖodzinu. Ðoe kplikpaa nàwɔ nu atsɔ aɖee afia be woate ŋu aka ɖe ye dzi le go siwo me nèkpɔ be ele be yeawɔ asitɔtrɔ le. Wɔ ɖe Biblia fe aɖaŋuɖoɖo siwo gbɔna dzi: “
[Miɖe] amenyenye xoxo, si wɔa nu ɖe agbenɔnɔ si nɔ mia si tsã nu, . . . la ɖa.” (Efesotɔwo 4:22) Ne ɣeyiɣiawo va le yiyim la, wò ŋgɔgbedede ava dze fãa na amewo katã, na dziwòlawo hã.—1 Timoteo 4:15.
Etɔ̃lia, Ðe nu siwo nèɖo be yeawɔ bene woate ŋu aka ɖe dziwò la me na wo. Le esi nàhe nya ɖe wo ŋu be ele be woaka ɖe ye dzi geɖe wu tefe la, bia wo bubutɔe be nu kawoe wokpɔ be ehiã be yeawɔ bene woate ŋu aka ɖe ye dzi geɖe wu hã.
Aɖaŋuɖoɖo: Mègakpɔ mɔ be dziwòlawo aka ɖe dziwò keŋkeŋ enumake o. Ðikeke mele eme o be woadi godoo be yewoakpɔe ɖa be àwɔ ɖe wò ŋugbedodowo dzi hã. Wɔ mɔnukpɔkpɔ sia ŋu dɔ nàtsɔ aɖee afia be woate ŋu aka ɖe ye dzi. Ne ɣeyiɣiawo va le yiyim la, anɔ eme be dziwòlawo ava ka ɖe dziwò geɖe wu eye woana ablɔɖe geɖe hã wò. Nenemae wòdzɔ le Beverly si ŋu míefo nu tso va yi la gome. Egblɔ be: “Ebia agbagbadzedze geɖe ŋutɔ be nàna woaka ɖe dziwò, gake nu sue aɖe koe awɔe be amewo magava ka ɖe dziwò o.” Egblɔ kpee be: “Mena dzinyelawo va le kakam ɖe dzinye fifia, esia na mevo le ɖokuinye me ŋutɔ!”
Nya vevitɔ: Zi ale si nèɖenɛ fiana be woate ŋu aka ɖe ye dzie la, anɔ eme be zi nenemae woagaka ɖe dziwò geɖe wu.


text: 6 Yesu dzo le afi ma va wo de,+ eye efe nusrɔ̃lawo le eyome.2 Esi Sabat ɖo la, ede asi nufiafia me le fufofe la, eye ame siwo se efe nyawo la dometɔ akpa gãtɔ fe nu ku, eye wogblɔ be: “Afi kae ame sia kpɔ nu siawo tsoe?+ Nu ka tae woana nunya sia gbegbee, eye aleke wɔ wòte ŋu le ŋusẽdɔ siawo gbegbe wɔm?+3 Alo menye Maria fe vi,+ si nye atikpala lae+ nye esia, eye wònye Yakobo,+ Yosef, Yuda kple Simon+ nɔvi oa? Eye ɖe nɔvianyɔnuwo hã mele mía dome afi sia oa?” Eya ta efe nyawo ɖia wo nu.4 Ke Yesu gblɔ na wo be: “Wodea bubu nyagblɔɖila ŋu le afi sia afi negbe le wo de, efe fometɔwo dome kple eya ŋutɔ fe afe me ko womebunɛ le o.”+5 Eya ta mete ŋu wɔ ŋusẽdɔ aɖeke le afi ma o, negbe dɔnɔ ʋɛ aɖewo dzi ko wòda asi ɖo heda gbe le wo ŋu.6 Le nyatefe me la, wofe dzimaxɔse la wɔ moyaa nɛ. Eye wòyi ɖatsa le kɔfe siwo fo xlã afi ma la me hele nu fiam.+7 Azɔ Yesu yɔ Ame Wuieveawo, eye wòdɔ wo eveeve,+ eye wòna ŋusẽ wo ɖe gbɔgbɔ makɔmakɔwo dzi.+8 Ede se na wo hã be womegatsɔ naneke ɖe asi na mɔzɔzɔa o, negbe atizɔti ko, womegatsɔ abolo alo nuɖuɖukotoku o, eye ga* aɖeke naganɔ wofe gabutuwo me o,+9 woado afɔkpa, gake womegado awu eve o.*10 Egagblɔ na wo hã be: “Ne mieyi du aɖe me la, minɔ afe si me miedze la me va se ɖe esime miadzo le dua me.+11 Eye afi sia afi si womexɔ mi alo ɖo to mi le o la, ne miele dzodzom le afi ma la, miʋuʋu ke le miafe afɔwo ŋu ɖe anyi wòanye ɖaseɖiɖi ɖe wo ŋu.”+12 Ale wodze mɔ eye woɖe gbefã be amewo natrɔ dzi me,+13 wonya gbɔgbɔ vɔ̃ geɖewo+ do goe, wosi ami na dɔnɔ geɖewo eye woda dɔ na wo.14 Azɔ Fia Herodes se nya siawo, elabena Yesu fe ŋkɔ ɖi hoo, eye amewo le gbɔgblɔm be: “Wofɔ Yohanes Amenyrɔɖetsimela tso ame kukuwo dome, eye esia tae wòte ŋu le ŋusẽdɔwo wɔm ɖo.”+15 Ke ame bubuwo nɔ gbɔgblɔm be: “Eliya ye.” Bubuwo hã be: “Nyagblɔɖilae wònye abe blemanyagblɔɖilawo dometɔ ɖeka ene.”+16 Ke esi Herodes see la, egblɔ be: “Yohanes si nu metso ta le lae wofɔ ɖe tsitre.”17 Elabena do ŋgɔ la, Herodes ŋutɔ dɔ ame wolé Yohanes tu ɖe gaxɔ me le Herodia, si nye nɔvia Filipo srɔ̃ ta, elabe exɔe ɖe.+18 Elabena Yohanes gblɔ na Herodes enuenu be: “Se meɖe mɔ na wò be nàxɔ nɔviwò srɔ̃ aɖe o.”+19 Eya ta Herodia lé Yohanes ɖe dɔme, eye wòdi be yeawui, ke mete ŋui o.20 Herodes vɔ̃na na Yohanes, elabena enyae be ame dzɔdzɔe kple ame kɔkɔe+ wònye, eye wòkpɔa egbɔ be ele dedie. Eye ne eɖo to se efe nyawo vɔ la, menyaa nu si wòawɔ o, ke hã esea efe nyawo kple dzidzɔ.21 Ke mɔnu aɖe va ʋu na Herodia gbe ɖeka, esi Herodes ɖo kplɔ̃ le efe dzigbeŋkeke+ dzi na efe amegãwo kple aʋafiagãwo kpakple Galilea ame ŋkutawo le fiẽ aɖe.+22 Herodia vinyɔnuvi va ɖu ɣe wòdze Herodes kple ame siwo le kplɔ̃ ŋu kplii la ŋu. Fia la gblɔ na nyɔnuvia be: “Bia nu sia nu si nèdi lam, eye mana wò.”23 Ɛ̃, eka atam nɛ be: “Nu sia nu si nàbiam la, mana wò, va se ɖe nye fiaɖufea fe afã ke hã dzi.”24 Eya ta edo go yi ɖabia dadaa be: “Nu kae mabia?” Eɖo eŋu nɛ be: “Yohanes Amenyrɔɖetsimela fe ta.”25 Enumake eɖe abla va fia la gbɔ hebia nu si wòdi, gblɔ be: “Medi be nàtsɔ Yohanes Amenyrɔɖetsimela fe ta de agba me nam fifi laa.”+26 Togbɔ be nya sia te ɖe fia la dzi vevie hã la, medi be yeagbe enana o, le atam siwo wòka kple ame kpekpeawo* ta.27 Eya ta fia la dɔ eŋusrafo ɖeka ɖa enumake heɖe gbe nɛ be wòatsɔ Yohanes fe ta avɛ. Eyi ɖatso ta le enu le gaxɔa me,28 eye wòtsɔ ta la de agba me vɛ hetsɔe na nyɔnuvia, eye nyɔnuvia tsɔe yi na dadaa.29 Esi efe nusrɔ̃lawo see la, wova tsɔ efe kukua yi ɖaɖi ɖe yɔdo* me.30 Apostoloawo va fo fu ɖe Yesu gbɔ, eye wogblɔ nu siwo katã wowɔ kple nu siwo wofia la nɛ.+31 Egblɔ na wo be: “Miva, ne míawo ɖeɖe míayi tefe aɖe si ame aɖeke mele o, ne míaɖi ɖe eme vie.”+ Elabena ame geɖewo le vavam le dzodzom, eye womekpɔ vovo aɖu nu teti hã o.32 Eya ta woawo ɖeɖe woɖo tɔdziʋu yi ɖe tefe aɖe si ame aɖeke mele o.+33 Gake amewo kpɔ wo esime wodzo yina, eye ame geɖewo see, eye wofu du tso duawo katã me yi afi ma, eye wotre ɖoɖo na wo.34 Esi wòɖi go la, ekpɔ ameha gbogbo aɖewo, eye wofe nu wɔ nublanui nɛ,+ elabena wole abe alẽ siwo nu kplɔla aɖeke mele o la ene.+ Eye wòde asi nu geɖewo fiafia me wo.+35 Le ɣetrɔ me la, efe nusrɔ̃lawo va egbɔ gblɔ nɛ be: “Tefe sia tso abo, eye zã le dodom.+36 Ðe asi le wo ŋu ne woayi agbleta kple kɔfe siwo fo xlã mí la me aɖafle nu aɖu.”+37 Ke eɖo eŋu na wo be: “Miawo ŋutɔwo mina nu wo woaɖu.” Ke wogblɔ nɛ be: “Ðe míayi aɖafle abolo denario* alafa eve nu na ameawo woaɖua?”+38 Egblɔ na wo be: “Abolo nenie le mia si? Miyi ɖakpɔe ɖa!” Esi woyi gbɔ la, wogblɔ nɛ be: “Abolo atɔ̃ kple tɔmelã eve.”+39 Yesu gblɔ na ameawo be woanɔ anyi le hatsotsowo me ɖe gbe mumuawo dzi.+40 Eya ta wonɔ anyi ɖe hatsotsowo me, ɖewo alafa, ɖewo blaatɔ̃.41 Esi wòtsɔ abolo atɔ̃awo kple tɔmelã eveawo la, efɔ mo dzi kpɔ dzifo, eye wòyra ɖe wo dzi.+ Eye wòŋe aboloawo me hetsɔ na efe nusrɔ̃lawo be woatsɔ wo aɖo ameawo kɔme, eye wòma tɔmelã eveawo me na wo katã.42 Ale wo katã woɖu nu ɖi fo;43 eye wofo abolo kakɛawo nu fu wòyɔ kusi wuieve, tɔmelã siwo susɔ ya mele eme o.+44 Ame siwo ɖu aboloawo la fe xexlẽme le ŋutsu akpe atɔ̃.45 Emegbe ena efe nusrɔ̃lawo ɖo tɔdziʋua dze ŋgɔ ɖo ta Betsaida le fua fe go kemɛ dzi eye eya ŋutɔ do mɔ amehaawo.+46 Esi wòdo hedenyuie na wo vɔ la, eyi ɖe to aɖe dzi be yeado gbe ɖa.+47 Esi fiẽsi ɖo la, tɔdziʋu la ɖo fu la titina, ke eya ɖeka susɔ ɖe go dzi.+48 Eye esi wòkpɔ be ʋua kuku le sesẽm na wo, elabena ya fo va le wo kpem, anɔ zã fe ŋudzɔɣi enelia* lɔfo la, ezɔ fua dzi gbɔna wo gbɔ; ke ewɔ abe ɖe wòdi be yeato wo ŋu ayi ene.49 Esi wokpɔe wòle fua dzi zɔm la, wobia wo ɖokuiwo be: “Drɔ̃e yea?” Eye wodo ɣli.50 Elabena wo katã wokpɔe, eye dzika tso wo fo. Ke efo nu gblɔ na wo enumake be: “Miafe dzi nedze eme! Nyee; migavɔ̃ o.”+51 Ege ɖe tɔdziʋua me le wo gbɔ, eye ya la dzudzɔ fofo. Eye wofe nu ku ŋutɔ,52 elabena womekpɔ nufiame si le abolo siwo wòna me la dze sii o, eye womete ŋu le nuwo gɔme sem o.*53 Esi wotso fua la, woɖi go ɖe Genezaret, eye wotɔ ʋua ɖe afi ma lɔfo.+54 Ke esi woɖi le ʋua me teti ko la, amewo kpɔe dze sii.55 Eye wolé du tsɔ yi ɖagblɔe le nuto ma katã me, wokɔ dɔnɔwo ɖe abawo dzi va afi si wose be Yesu le la.56 Afi sia afi si wòyi le kɔfewo alo duwo me alo agbletawo la, wokɔa dɔnɔwo va dana ɖe ablɔ me,* eye woɖea kuku nɛ be yewoaka asi efe awu toga teti ŋu.+ Eye ame siwo katã ka asi eŋu la haya.


text:
SƆHƐWO BIANA BE
Nu Kae Wòle Be Manya Tso Gbɔdɔnuwɔwɔ Ðe Ame Ŋuti Ŋu?—Akpa 2: Ale Si Nàwɔ Ahaya
Tenɔnɔ ɖe fɔbubu ame ɖokui nu
Ŋu kpea ame siwo ŋu wowɔ gbɔdɔnuwo ɖo la dometɔ geɖe vevie. Wobua fɔ wo ɖokuiwo gɔ̃ hã. Bu Karen, si xɔ fe 19 fifia eye wowɔ gbɔdɔnuwo ɖe eŋu esime wòxɔ fe 6 va se ɖe fe 13 la ŋu kpɔ. Egblɔ be: “Nu si ɖe fu nam wue nye fɔbubu ɖokuinye. Mebiaa ɖokuinye be, ‘Aleke meɖe asi le ɖokuinye ŋu nu sia yi edzi alea gbegbe?’”
Ne èsena le ɖokuiwò me alea la, bu nya siwo gbɔna ŋu:
Ðevi fe ametia kple efe seselelãme mesu te hena gomekpɔkpɔ le gbɔdɔdɔ me o. Ðeviwo menyaa naneke tso nuwɔna mawo ŋu o, eya ta womate ŋu agblɔe wòasɔ be woawo ŋutɔwoe lɔ̃ ɖe edzi hafi wodɔ wo gbɔ o. Esia fia be menye ɖeviwo fe vodadae wònye ne wowɔ gbɔdɔnuwo ɖe wo ŋu o.
Ðeviwo xɔa ame tsitsiwo dzi sena, eye womenɔa ŋudzɔ ɖe ame gbegblẽwo fe aɖaŋu vɔ̃wo ŋu o, eye esia tea ŋu nana be ɖeviwo blena tsia wo si me. Agbalẽ aɖe gblɔ be: “Ðevigbɔdɔlawo nye aɖeŋanɛtɔwo, eye ɖeviwo mate ŋu akpe wofe numevivinyawo dzi o.”—The Right to Innocence.
Gbɔdɔdɔ ate ŋu anyɔ ɖe ɖevi me ne wowɔ gbɔdɔnuwo ɖe eŋu. Ne esia dzɔ ɖe dziwò la, ka ɖe edzi be nenemae wowɔ míafe ametia be wòawɔ dɔ ne wolé tefetefewo na mí. Esia mefia be esi nènɔ ɖevime la ŋutete nɔ asiwò be nàlɔ̃ ɖe edzi be woadɔ ye gbɔ o, mesɔ hã be woabu fɔ wò be wò ŋutɔe lɔ̃ wodɔ gbɔwò o.
Aɖaŋuɖoɖo: Bu ɖevi aɖe si xɔ fe si nèxɔ ɣemaɣi hafi wowɔ gbɔdɔnuwo ɖe ŋuwò la ŋu. Bia ɖokuiwò be, ‘Ðe wòasɔ be woabu fɔ ɖevi ma ne wowɔ gbɔdɔnuwo ɖe eŋua?’
Karen bu nuwo ŋu alea esi wònɔ ɖevi etɔ̃ aɖewo dzi kpɔm, wo dometɔ ɖeka axɔ abe fe ade ene—fe mae Karen xɔ esime wote gbɔdɔnuwo wɔwɔ ɖe eŋu. Karen gblɔ be, “Mekpɔ ale si gbegbe ɖeviwo tsi asii, ale si wɔna aɖeke menɔ ŋunye ɣemaɣi o la dze sii.”
Nyatefenya: Ame siwo wɔ gbɔdɔnua ɖe ŋuwòe wòle be woabu fɔe. Biblia gblɔ be: “Woabu ame vɔ̃ɖi fe vɔ̃ɖinyenye na eya ŋutɔ ɖeɖe ko.”—Ezekiel 18:20.
Viɖe si le dzeɖoɖo tso eŋu na ame aɖe me
Dzeɖoɖo tso nu siwo wowɔ ɖe ŋuwò la ŋu na ame tsitsi aɖe si dzi nèka ɖo la ate ŋu ana nàkpɔ gbɔdzɔe. Biblia gblɔ be: “Xɔlɔ̃ vavã lɔ̃a ame ɣeawokatãɣi, eye ame nɔvi wònye wodzi ɖe xaxagbe ŋu.”—Lododowo 17:17.
Anɔ eme be àsusui be ne yemegblɔe na ame aɖeke o la ade ye dzi wu. Ðeko wòva le abe numakɔmakɔ le nyaa dzi va zu gli aɖe si kpɔa tawò tso dzigbagbã bubuwo si me ene. Gake nyae be gli ma si le tawò kpɔm la kee le mɔ xem na kpekpeɖeŋu si ame bubuwo ate ŋu ana wò.
Ðetugbui aɖe si ŋkɔe nye Janet va kpɔe be yefe dzi dze eme ŋutɔ esi yeɖo dze tso gbɔdɔnu siwo wowɔ ɖe ye ŋu la ŋu na ame aɖe. Egblɔ be: “Nye ame nyanyɛ si dzi meka ɖoe dɔ gbɔnye le nye ɖevime, eye nyemekɔ nu le edzi na ame aɖeke o fe geɖe. Gake esi menya fo nu tso eŋu na danye ko la, ɖeko wòwɔ abe ɖe wokɔ agba kpekpe aɖe le ta nam ene.”
Esi Janet bu nu si dzɔ ɖe edzi va yi ŋu la, ese nu si tae wòsesẽna na amewo be woafo nu tso gbɔdɔnu siwo wowɔ ɖe wo ŋuti ŋu la gɔme. Egblɔ be: “Enye ŋukpe gã aɖe be ame nagblɔ gbɔdɔnu siwo wowɔ ɖe eŋu la na ame bubu. Gake le gonyeme la, veve si gbegbe mesena esi nyemekɔ nu le nyaa dzi o la wu tsɔtsɔ nam. Ede dzinye wu be megblɔe na ame aɖe kaba.”
“Gbedaɣi”
Gbɔdɔnu siwo wowɔ ɖe ŋuwò la ate ŋu ana be nànɔ susu tramatramawo bum ɖe ɖokuiwò ŋu—le kpɔɖeŋu me, àte ŋu asusui be ye dome gblẽ eye yemele bo aɖeke nu o, ɖeko yeli be ame bubuwo nanɔ gbɔdɔnuwo wɔm ɖe ye ŋu. Mɔnukpɔkpɔ su asiwò azɔ be nàvo tso susu totro mawo si me, eye nàwɔ “gbedaɣi” sia ŋu dɔ wòaɖe vi na wò. (Nyagblɔla 3:3) Nu kawoe ate ŋu akpe ɖe ŋuwò?
Srɔ̃ Biblia. Mawu fe susuwo le Biblia me, eye ŋusẽ le wo ŋu be woamu “nu siwo li ke sesĩe la afu anyi,” esiawo dometɔ ɖekae nye susu totro bubu ɖe ame ɖokui ŋu. (2 Korintotɔwo 10:4, 5) Le kpɔɖeŋu me, xlẽ mawunyakpukpui siwo gbɔna eye nàde ŋugble le wo ŋu: Yesaya 41:10; Yeremiya 31:3; Malaki 3:16, 17; Luka 12:6, 7; 1 Yohanes 3:19, 20.
Do gbe ɖa. Ne èle sesem le ɖokuiwò me be yemele bo aɖeke nu o alo nèle fɔ bum ɖokuiwò atraɖii la, “dro wò agba ɖe Yehowa dzi” le gbedodoɖa me. (Psalmo 55:22) Magblẽ wò ɖi gbeɖe o!
Na hamemetsitsiwo nakpe ɖe ŋuwò. Wona hehe ŋutsu Kristotɔ siawo wole “abe sitsofe tso ya nu kple bebefe tso tsidzadza gã nu ene.” (Yesaya 32:2) Woate ŋu akpe ɖe ŋuwò nàbu susu nyuiwo ɖe ɖokuiwò ŋu eye nàkpɔ ŋgɔ tẽe.
De ha kple kpɔɖeŋu nyui ɖolawo. Lé ŋku ɖe ame siwo ɖoa kpɔɖeŋu nyuiwo le Kristotɔwo fe agbenɔnɔ me ŋu. Lé ŋku ɖe ale si wowɔa nu ɖe wo nɔewo ŋu la ŋu. Àva kpɔe be menye ame nyanyɛwo katãe gblẽa nu le ame siwo wogblɔna be yewolɔ̃ la ŋu o.
Ðetugbui aɖe si ŋkɔe nye Tanya la kpɔ nu vevi sia dze sii. Tso efe ɖevime kee ŋutsu geɖewo dɔa egbɔ. Egblɔ be “Ŋutsu siwo nye nye ame nyanyɛwo la de asi ŋunye.” Gake Tanya va kpɔe dze sii be ŋutsu aɖewo li siwo lɔ̃a ame vavã. Aleke wòwɔ kpɔ esia dze sii?
Esi Tanya va de ha kple atsu kple asi aɖe siwo nye Kristotɔwo la, efe susu trɔ. Egblɔ be: “Mekpɔe dze sii le ŋutsua fe nuwɔnawo me be menye ŋutsuwo katãe gblẽa ŋu le ame ŋu o. Ŋutsua kpɔa srɔ̃a ta, eye nenemae Mawu di be wòanɔ hã.” *—Efesotɔwo 5:28, 29.
^ mm. 27 Ne blanuiléledɔ, numaɖumaɖu nyuie fe kuxiwo, nu vevi wɔwɔ ame ɖokui, atike vɔ̃ɖiwo zazã, alɔ̃dɔkuxiwo alo ameɖokuiwuwu fe susu ɖe kpe na wò la, anyo be nàkpɔ ɖɔkta bibi aɖe si akpe ɖe ŋuwò.
Srɔ̃ Nu Geɖe Wu
SƆHƐWO BIANA BE
Nu Kae Wòle Be Manya Tso Gbɔdɔnuwɔwɔ Ðe Ame Ŋuti Ŋu?
—Akpa 1: Nu Siwo Ŋu Nànɔ Ŋudzɔ Ðo
Aɖaŋuɖoɖo etɔ̃ siwo ate ŋu akpɔ tawò tso ame siwo wɔa gbɔdɔnuwo ɖe amewo ŋu si me.


text:
Ɣekaɣie Wodzi Yesu?
Ale si Biblia ɖo eŋui
Biblia meyɔ ŋkeke si tututu dzi wodzi Yesu o, abe ale si wòdze le numekugbalẽ siawo mee ene:
“
Ame aɖeke menya gbe si gbe tututu wodzi Kristo o.”—New Catholic Encyclopedia.
“
Gbe si gbe tututu wodzi Kristo la mele nyanya o.”—Encyclopedia of Early Christianity.
Togbɔ be Biblia meɖo nyabiase si nye ‘Ɣekaɣie wodzi Yesu?’ ŋu tẽe o hã la, efo nu tso nu siwo dzɔ le edziɣi ŋu si na ame geɖe va fo nya ta be menye December 25 lia dzie wodzi Yesu o.
Mate ŋu anye vuvɔŋɔli o
Ŋkɔŋɔŋlɔ. Do ŋgɔ na Yesu dzidzi teti la, Kaisaro Augusto de se be “
woaŋlɔ anyigba dzi nɔlawo katã fe ŋkɔ.” Ame sia ame aŋlɔ ŋkɔ “
le wo dedu me.” Esia abia be amewo nazɔ kwasiɖa ɖeka alo esi wu nenema ayi wo de. (Luka 2:1-3) Ðewohĩ ɖe wòde se ma kple susu be yeanya dukɔmeviwo fe xexlẽme le adzɔxɔxɔ kple ame siwo awɔ asrafodɔ ta. Dukɔa makpɔ ŋudzedze ɖe sedede ma ŋu kura o eɖanye fea fe ɣekaɣie wòɖadee o. Eya ta edze fãa be Augusto madi be yeado dziku na eteviwo ɖe edzi to wo dometɔ geɖe dzi zizi be woazɔ mɔ legbee ma le vuvɔŋɔli me o.
Lãhawo. Alẽkplɔlawo hã nɔ “
nuto ma ke me le gbedadafo, nɔ wofe lãhawo ŋu dzɔm le zã me.” (Luka 2:8) Eye agbalẽ si nye Daily Life in the Time of Jesus gblɔ be alẽwo nɔa dogba dzi tso “
kwasiɖa si do ŋgɔ na Ŋutitotoŋkekenyuia [March fe nuwuwu]” va se ɖe November fe domedome. Egblɔ kpee be: “
Wonɔa kpo me le vuvɔŋɔli; eye esia ɖeɖe dzaa ɖee fia be ŋkeke si woɖo na Kristmas-ɖuɖu, le vuvɔŋɔli la, mesɔ o, elabena Nya nyui gbalẽawo gblɔ be alẽkplɔlawo nɔ gbedzi.”
Kele fe gɔmedzedze
Míate ŋu abu akɔnta anya ɣeyiɣi si me wodzi Yesu ne míebui tso efe ku dzi le Nisan 14 fe Ŋutitotoŋkekenyui si woɖu le fe 33 fe adame dzi. (Yohanes 19:14-16) Yesu xɔ abe fe 30 ene esime wòdze efe subɔsubɔdɔ si xɔ fe etɔ̃ kple afã la gɔme, eya ta fe 2 D.Ŋ.Y. fe kele fe gɔmedzedzee wodzi Yesu.—Luka 3:23.
Nu ka tae woɖua Kristmas le December 25 lia dzi?
Esi wònye be kpeɖodzi aɖeke meli be December 25 lia dzie wodzi Yesu Kristo o ɖe, ke nu ka tae woɖua azã sia le ŋkeke ma dzi? Numekugbalẽ aɖe gblɔ be ɖe sɔlemehaŋgɔnɔlawo tia ŋkeke ma be wòadze “
Romatɔ trɔ̃subɔlawo fe azã si nye ‘ɣe si dzi womeɖuna o fe dzigbezã’ dzi” le vuvɔŋɔli. (The New Encyclopædia Britannica) Le numekugbalẽ si nye The Encyclopedia Americana fe nya nu la, nunyalagã geɖewo xɔe se be ɖe wowɔ esia “
be Kristotɔnyenye nado dzidzɔ na trɔ̃subɔla siwo trɔ zu Kristotɔwo.”
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Ðe Yesu Ðe Srɔ̃ Kpɔa? Ðe Nɔviwo Nɔ Yesu Sia?
Esi Biblia mefo nu tso Yesu fe srɔ̃ɖeɖe ŋu tẽe o ɖe, aleke míawɔ anya ne eɖe srɔ̃ kpɔ loo alo meɖe srɔ̃ kpɔ o?
NYA SIWO AMEWO BIANA EDZIEDZI
Kristotɔwoe Yehowa Ðasefowo Nyea?
Taflatsɛ kpɔ ale si míeto vovo na subɔsubɔha bubu siwo hã woyɔna be Kristotɔwoe la ɖa.